text:
Yehova yamwise ‘incuti ye’
“Wowe Isirayeli, uri umugaragu wanjye, wowe Yakobo uwo natoranyije, urubyaro rwa Aburahamu incuti yanjye.”—YES 41:8.
INDIRIMBO: 91, 22
1, 2. (a) Tubwirwa n’iki ko abantu bashobora kuba incuti z’Imana? (b) Ni iki turi busuzume muri iki gice?
KUVA tukivuka kugeza dupfuye, twese tuba dukeneye gukundwa. Abantu bose bakenera kugirana ubucuti n’abandi no gukundwa, kandi urukundo ruba hagati y’abantu badahuje igitsina si rwo rwonyine baba bakeneye. Ariko hari urukundo dukeneye cyane kuruta urundi rwose. Dukeneye gukundwa na Yehova. Abantu benshi bumva ko ntawushobora kugirana ubucuti n’Imana bitewe n’uko itaboneka kandi ikaba Ishoborabyose. Ese natwe ni uko tubibona? Oya rwose.
2 Bibiliya igaragaza ko abantu badatunganye bagiye baba incuti z’Imana. Gusuzuma ingero zabo bidufitiye akamaro, kuko kugirana ubucuti n’Imana ari yo ntego y’ingenzi dushobora kugira mu buzima bwacu. Urugero ruhebuje rw’umuntu wabaye incuti y’Imana ni urwa Aburahamu. (Soma muri Yakobo 2:23.) Ni iki cyatumye Aburahamu aba incuti ya Yehova? Ikintu cy’ibanze cyabiteye ni ukwizera. Bibiliya yita Aburahamu “se w’abafite ukwizera bose” (Rom 4:11). Nimucyo turebe ukuntu ukwizera kwa Aburahamu kwatumye agirana ubucuti bwimbitse n’Imana. Nanone kandi, byaba byiza buri wese muri twe yibajije ati “nakora iki ngo nigane ukwizera kwa Aburahamu, bityo ngirane ubucuti bukomeye na Yehova?”
NI IKI CYATUMYE ABURAHAMU ABA INCUTI YA YEHOVA?
3, 4. (a) Ni ikihe kigeragezo gishobora kuba cyarasabye Aburahamu kugaragaza ukwizera gukomeye kurusha ibindi yahuye na byo? (b) Kuki Aburahamu yari yiteguye gutamba Isaka?
3 Gerageza kureba Aburahamu wari ugeze mu za bukuru, azamuka umusozi buhoro buhoro. Birashoboka ko urwo rugendo ari rwo rwamugoye mu buzima bwe. Icyakora, kuba yari ageze mu za bukuru si byo byatumye rumugora. Ashobora kuba yari afite imyaka nka 125, ariko yari agifite imbaraga. [1] Yari akurikiwe n’umuhungu we Isaka, ushobora kuba yari afite imyaka 25. Yari yikoreye inkwi, naho Aburahamu afite icyuma n’ibyo yari bukoreshe acana umuriro. Yehova yari yamusabye gutamba uwo mwana we.—Intang 22:1-8.
4 Aburahamu yari ahanganye n’ikigeragezo gishobora kuba cyaramusabye kugaragaza ukwizera gukomeye kurusha ibindi bigeragezo yahuye na byo. Hari bamwe bavuga ko kuba Imana yarasabye Aburahamu ikintu nk’icyo byari ubugome, abandi bakavuga ko Aburahamu yumviraga buhumyi kandi ko atakundaga umwana we. Ibyo babiterwa n’uko batagira ukwizera kandi bakaba batazi icyo ukwizera ari cyo (1 Kor 2:14-16). Aburahamu ntiyumviye Imana buhumyi. Ahubwo icyatumye yumvira ni uko yari afite ukwizera nyakuri. Amaso y’ukwizera yatumye abona ko Se wo mu ijuru, Yehova, atajya asaba abagaragu be b’indahemuka gukora ikintu gishobora kubagiraho ingaruka zirambye. Aburahamu yari azi ko kumvira Yehova byari gutuma we n’umwana we yakundaga babona imigisha. None se, uko kwizera yari afite kwari gushingiye ku ki? Kwari gushingiye ku bumenyi yari afite no ku byari byaramubayeho.
5. Aburahamu ashobora kuba yaramenye Yehova ate, kandi se ibyo byatumye yumva ameze ate?
5 Ubumenyi. Nubwo Aburahamu yakuriye muri Uri, umugi w’Abakaludaya warangwaga cyane no gusenga ibigirwamana, yamenye Yehova. None se yamumenye ate kandi na se witwaga Tera yarasengaga ibigirwamana (Yos 24:2)? Bibiliya ntibisobanura mu buryo burambuye, ariko ivuga ko Aburahamu yari mu gisekuru cya cyenda cy’abakomokaga kuri Shemu, umwe mu bahungu ba Nowa, wari ufite ukwizera gukomeye. Shemu yabayeho kugeza igihe Aburahamu yari afite imyaka nka 150. Ntituzi neza niba Aburahamu yaramenye Yehova abifashijwemo na Shemu. Ariko ntitwabura kuvuga ko Shemu ashobora kuba yaramenyesheje abamukomotseho ibirebana na Yehova. Uko bigaragara Aburahamu yamenye ibya Yehova kandi bimukora ku mutima. Yakunze iyo Mana yari amaze kumenya, kandi ibyo yamenye byatumye agira ukwizera.
6, 7. Ni mu buhe buryo ibyabaye kuri Aburahamu byakomeje ukwizera kwe?
6 Ibyamubayeho. Ni mu buhe buryo ibyabaye kuri Aburahamu byatumye arushaho kwizera Yehova? Hari bamwe bavuga ko ibyo umuntu atekereza bituma agira ibyiyumvo runaka, ibyiyumvo na byo bigatuma agira icyo akora. Ibyo Aburahamu yamenye kuri Yehova, byatumye amutinya kandi amwubaha abikuye ku mutima, kuko ari “Imana Isumbabyose, Umuremyi w’ijuru n’isi” (Intang 14:22). Ibyiyumvo nk’ibyo ni byo Bibiliya yita ‘gutinya Imana’ kandi ni ngombwa ko tubigira kugira ngo tugirane na yo ubucuti bukomeye (Heb 5:7; Zab 25:14). Gutinya Imana byatumye Aburahamu agira icyo akora.
7 Imana yasabye Aburahamu na Sara bari bageze mu za bukuru kuva muri Uri, bakajya mu gihugu cy’amahanga. Mu minsi bari bashigaje kubaho bari kujya baba mu mahema. Aburahamu yumviye Yehova, bituma na we amuha imigisha kandi aramurinda. Urugero, Aburahamu yatinyaga ko umugore we mwiza cyane Sara bari kumumwambura, hanyuma we bakamwica. Kuba yari afite ubwoba byari bifite ishingiro, ariko ntiyemeye ko ibyo bituma atumvira Yehova. Yehova na we yatabaye Aburahamu na Sara arabarinda mu bihe bitandukanye, ndetse abikora mu buryo bw’igitangaza (Intang 12:10-20; 20:2-7, 10-12, 17, 18). Ibyo bintu byamubayeho byakomeje ukwizera kwe.
8. Ubumenyi n’ibintu byatubayeho bidufasha bite kurushaho kugirana ubucuti na Yehova?
8 Ese dushobora kuba incuti za Yehova? Birashoboka rwose. Muri Bibiliya dusangamo ubumenyi n’inkuru z’ibyabaye bishobora kubidufashamo. Tuzi byinshi kurusha Aburahamu (Dan 12:4; Rom 11:33). Ijambo ry’Imana ririmo ubumenyi bwinshi bwerekeye “Umuremyi w’ijuru n’isi,” bushobora gutuma tumwubaha kandi tukamukunda. Kubaha Imana no kuyikunda bituma tuyumvira, maze tukibonera ukuntu iturinda n’uko iduha imigisha. Twibonera ko gukorera Imana n’umutima wacu wose bituma tunyurwa, tukagira amahoro n’ibyishimo (Zab 34:8; Imig 10:22). Ubwo bumenyi no kubona ibyo Yehova adukorera, bituma turushaho kumwizera kandi ubucuti dufitanye bukiyongera.
ICYATUMYE ABURAHAMU AKOMEZA KUBA INCUTI Y’IMANA
9, 10. (a) Ni iki kiba gikenewe kugira ngo abantu bagirane ubucuti bukomeye? (b) Ni iki kigaragaza ko Aburahamu yahaga agaciro ubucuti yari afitanye na Yehova kandi ko yabubungabungaga?
9 Kugirana ubucuti n’umuntu bishobora kugereranywa n’ubutunzi bw’agaciro. (Soma mu Migani 17:17.) Icyakora, ubucuti si nk’ikintu runaka dushobora kugura, tukakibika ahantu kigatora ivumbi. Ubucuti ni nk’ikintu gifite ubuzima, kigomba kwitabwaho no kubungabungwa kugira ngo kimererwe neza kandi gishishe. Aburahamu yahaga agaciro ubucuti yari afitanye na Yehova kandi akabubungabunga. Yabikoze ate?
10 Aburahamu ntiyigeze yumva ko ibikorwa yakoze kera bigaragaza ko yatinyaga Imana kandi akayumvira, byari bihagije. Igihe we n’abari bagize umuryango we mugari bajyaga i Kanani, yakomeje kwemera ko Yehova amuyobora mu myanzuro yafataga, yaba iyoroheje cyangwa ikomeye. Habura umwaka ngo Isaka avuke, ubwo Aburahamu yari afite imyaka 99, Yehova yamusabye ko abantu bose b’igitsina gabo bo mu rugo rwe bakebwa. Ese yaba yarabonye ko iryo tegeko ridakwiriye cyangwa agashaka impamvu zari gutuma ataryumvira? Oya, yiringiye Imana kandi “kuri uwo munsi” nyir’izina yakoze ibyo yari yamusabye.—Intang 17:10-14, 23.
11. Kuki Aburahamu yari ahangayikishijwe na Sodomu na Gomora, kandi se Yehova yamufashije ate?
11 Kubera ko Aburahamu yari yaritoje kumvira Yehova no mu bintu byasaga n’aho ari bito, yakomeje kugirana na we ubucuti bukomeye. Yabangukirwaga no kubwira Yehova ibyabaga bimuri ku mutima, akamusaba ubufasha mu gihe yabaga ahanganye n’ibibazo. Urugero, igihe Aburahamu yamenyaga ko Imana yari igiye kurimbura umugi wa Sodomu n’uwa Gomora, yahangayikishijwe n’uko abantu beza bashoboraga kurimbukana n’ababi. Aburahamu ashobora kuba yari ahangayikishijwe na Loti yari abereye se wabo hamwe n’umuryango we, icyo gihe babaga i Sodomu. Aburahamu yabajije Imana ibibazo yicishije bugufi cyane, kandi yiringiye uwo ‘Mucamanza w’isi yose.’ Yehova yihanganiye iyo ncuti ye, kandi ayigaragariza ko ari umunyambabazi. Yayisobanuriye ko no mu gihe aciye urubanza, areba abeza akabakiza.—Intang 18:22-33.
12, 13. (a) Ubumenyi Aburahamu yari afite n’ibyamubayeho byamufashije bite? (b) Ni iki kigaragaza ko Aburahamu yiringiraga Yehova?
12 Nta gushidikanya ko ubumenyi Aburahamu yari afite n’ibyari byaramubayeho byose byatumye akomeza kuba incuti ya Yehova. Igihe yahuraga n’ikigeragezo gikomeye, ni ukuvuga igihe Yehova yamusabaga gutamba umwana we Isaka, yashubije amaso inyuma yibuka imico iranga iyo Ncuti ye yo mu ijuru. Reka noneho tugaruke kuri Aburahamu igihe yazamukaga gahoro gahoro umusozi wa Moriya. Ese yaba yaratekerezaga ko Yehova yashoboraga guhinduka mu buryo butunguranye, akaba umugome? Ibyo Aburahamu ntiyashoboraga kubitekereza. Tubibwirwa n’iki?
13 Mbere y’uko Aburahamu atandukana n’abagaragu bari babaherekeje, yarababwiye ati “musigarane n’indogobe hano, naho jye n’uyu muhungu tugiye hirya hariya gusenga, hanyuma turagaruka aho muri” (Intang 22:5). Aburahamu yashakaga kuvuga iki? Ese yaba yarabeshyaga abagaragu be ababwira ko Isaka yari kugaruka kandi yari azi ko agiye kumutamba? Oya. Bibiliya idufasha kumenya icyo Aburahamu yatekerezaga. (Soma mu Baheburayo 11:19.) Aburahamu ‘yumvaga ko Imana yashoboraga ndetse no kuzura [Isaka] mu bapfuye.’ Mu by’ukuri yizeraga umuzuko. Yari azi ko Yehova ari we watumye we na Sara bongera kugira ubushobozi bwo kubyara, kandi bari bageze mu za bukuru (Heb 11:11, 12, 18). Aburahamu yari azi ko nta cyananira Yehova. Ku bw’ibyo, yari yiringiye ko icyari kuba cyose kuri uwo munsi, yari kuzongera kubona umwana we kugira ngo amasezerano Yehova yari yaramusezeranyije asohore. Ntibitangaje rero kuba Aburahamu yariswe “se w’abafite ukwizera bose.”
14. Ni izihe ngorane uhanganye na zo mu murimo ukorera Yehova, kandi se urugero rwa Aburahamu rwagufasha rute?
14 Twe se byifashe bite? Muri iki gihe, Imana ntidusaba ibintu nk’ibyo. Ariko idusaba kuyumvira n’iyo amategeko yayo yaba agoye kuyumvira cyangwa tudasobanukiwe impamvu tugomba kuyumvira. Ese hari ikintu Imana igusaba kumvira ariko kikaba kikugora? Kuri bamwe, bishobora kuba ari umurimo wo kubwiriza. Bashobora kuba bagira amasonisoni, maze kugeza ubutumwa bwiza ku bantu batamenyeranye bikabagora. Abandi bo, bashobora kuba batinya kugaragaza ko batandukanye n’abandi, mu gihe bari ku ishuri cyangwa ku kazi (Kuva 23:2; 1 Tes 2:2). Ese iyo ugiye gukora ikintu wumva kikugoye, wumva umeze nka Aburahamu igihe yazamukaga buhoro buhoro umusozi wa Moriya? Niba bijya bikubaho, jya utekereza ukuntu Aburahamu yagaragaje ukwizera n’ubutwari. Gutekereza ku ngero z’abagabo n’abagore bizerwa bishobora gutuma tubigana, bityo tukarushaho kuba incuti za Yehova.—Heb 12:1, 2.
KUBA INCUTI Y’IMANA BIHESHA IMIGISHA
15. Tubwirwa n’iki ko Aburahamu atigeze yicuza ko yakomeje kumvira Yehova?
15 Ese utekereza ko Aburahamu yigeze yicuza kuba yarakomeje kumvira Yehova? Bibiliya ivuga ibirebana n’iherezo ry’ubuzima bwe, igira iti “Aburahamu ashiramo umwuka, apfa ashaje neza kandi anyuzwe” (Intang 25:8). Igihe yari afite imyaka 175, ntiyari agifite imbaraga, ariko yashimishwaga n’uko yabayeho neza. Ubuzima bwe bwose bwari bushingiye ku bucuti yari afitanye na Yehova. Icyakora, mu gihe dusomye ko Aburahamu ‘yashaje neza kandi anyuzwe,’ ntitukumve ko kubaho byari byaramurambiye, atifuza kuzongera kubaho.
16. Ni ibihe bintu bizashimisha Aburahamu igihe azaba ari muri Paradizo?
16 Bibiliya ivuga ibirebana na Aburahamu igira iti “yari ategereje umugi wubatse ku mfatiro z’ukuri, umugi wubatswe n’Imana ikawuhanga” (Heb 11:10). Aburahamu yizeraga ko hari igihe yari kubona uwo mugi, ni ukuvuga Ubwami bw’Imana igihe buzaba butegeka isi, kandi koko azawubona. Tekereza ukuntu Aburahamu azishimira kuba mu isi izahinduka Paradizo maze agakomeza kugirana ubucuti na Yehova! Azashimishwa cyane no kumenya ko ukwizera kwe kwafashije abagaragu ba Yehova imyaka ibarirwa mu bihumbi nyuma y’urupfu rwe. Nanone muri Paradizo azamenya ko uburyo Isaka yamugaruriwe byari bifite ikintu gikomeye kurushaho ‘byashushanyaga’ (Heb 11:19). Ikindi kandi, azamenya ko akababaro yagize igihe yiteguraga gutamba Isaka, kafashije abantu babarirwa muri za miriyoni bizerwa kumenya akababaro Yehova yagize igihe yatangaga Umwana we Yesu Kristo ho igitambo cy’incungu (Yoh 3:16). Urugero rwa Aburahamu rwadufashije kurushaho guha agaciro incungu, ikaba ari cyo kintu kigaragaza urukundo kurusha ibindi byose.
17. Ni iki wiyemeje, kandi se ni iki tuzasuzuma mu gice gikurikira?
17 Nimucyo buri wese muri twe yiyemeze kwigana ukwizera kwa Aburahamu. Uko dukomeza kumenya Yehova neza kurushaho no kumwumvira, twibonera ukuntu aduha imigisha kandi akaturinda. (Soma mu Baheburayo 6:10-12.) Nimucyo twemere ko Yehova aba incuti yacu iteka ryose. Mu gice gikurikira, tuzasuzuma izindi ngero eshatu z’abantu bari indahemuka babaye incuti z’Imana.
^ [1] (paragarafu ya 3) Kera uwo mugabo n’umugore we bitwaga Aburamu na Sarayi, ariko muri iki gice turabita amazina Yehova yabise nyuma yaho, ari yo Aburahamu na Sara.


c: text/html

text:
Ubumenyi kuri Jenoside buzabafasha guhindura ababyeyi babo bakirangwa n’amacakubiri
Abanyeshuri biga mu mwaka wa mbere mu ishuri ryisumbuye rya Kabarondo mu Karere ka Kayonza, baravuga ko nyuma yo guhabwa isomo rirebana na Jenoside bakongeraho gusura urwibutso bibafasha kurushaho kuyisobanukirwa.
Babitangaje ku wa gatanu 28 Nzeli 2018, nyuma yo gusura Urwibutso rwa Jenoside rwa Kigali ku Gisozi, muri gahunda yo kwigerera aho ibyo bize mu ishuri biri, kugira ngo barusheho kubisobanukirwa.
Abo banyeshuri bavuze ko bagiye guharanira ko nta Jenoside izongera kubaho ku isi, ko bagiye kwigisha bagenzi babo, ariko cyane cyane bakanigisha ababyeyi bagihembera ingengabitekerezo ya Jenoside mu bakiri bato.
Ibyo bikaba bikorwa hakurikizwa integanyanyigisho nshya y’amashuri yisumbuye mu Rwanda, ivuga ko abanyeshuri biga isomo mu ishuri, ariko bakagira n’igihe cyo kujya gusura ibishobora kubafasha kumva neza iryo somo.
Abo banyeshuri bavuga ko nyuma yo gusura urwibutso basobanukiwe neza uko Jenoside yakorewe Abatutsi yakozwe n’ingaruka yagize ku Banyarwanda.
Batashye biyemeje guhangana n’icyatuma Jenoside yongera kubaho haba mu Rwanda cyangwa ku isi yose.
Ibyo ngo bazabigeraho bigisha bagenzi babo batarabasha gusura inzibutso, ko Abanyarwanda ari bamwe ntagikwiye kubatandukanya.
Uwase Anna yabwiye Kigali Today ati ”Tuzigisha abandi ko Abanyarwanda turi bamwe nta moko adutandukanya”.
Aba bana kandi bavuga ko banatahanye umuhigo wo kwigisha ababyeyi bagifite umugambi wo gucengeza ingengabitekerezo ya Jenoside mu bana babo bityo nabo bakabahindura.
Ati” Ababyeyi bacu nabo harimo abagifite imyumvire y’amacakubiri, nabo ni ukubigisha tukabasobanurira ko iyo myumvire ntaho yatugeza”.
Umuyobozi w’ishuri ryisumbuye rya Kabarondo Theresphore Ninahazimana avuga ko gahunda ari ukwereka abana ukuri, hanyuma yamara kukubona nawe akajya kwigisha abandi ndetse akanaboneraho guhindura ababyeyi bagifite ingengabitekerezo ya jenoside.
Ati ”Mu ngo aho abana batuye baganirizwa byinshi. Niyo mpamvu natwe twereka umwana ukuri, tukahamugeza kandi tukamusaba no kuzajya kuganirira ababyeyi kubyo yabonye.
Ibi bituma umwana ahuza ibyo yiga n’ibyo yabwiwe n’ababyeyi noneho akamenya ukuri nyakuri”.
Nyuma yo gusura urwibutso rwa Jenoside rwa Kigali, aba banyeshuri bahise bajya no gusura ingoro y’ubugeni n’ubuhanzi iri i kanombe, ahahoze ari inzu ya Habyarimana Juvenal wabaye perezida w’u Rwanda.

robotstxt: allowed

filter: keep


text:
Kigali :Korali Goshen y’i Musanze yahuje imbaraga na korali Shalom na Dominic bakora igitaramo cyanyuze abakitabiriye-Amafoto
Yanditswe na
11 June 2018 saa 07:54'
Korali Goshen yo muri ADEPR Musanze yakoze igitaramo cy’uburyohe cyahuruje imbaga y’abaturutse imihanda yose ,benshi bataha banyuzwe n’urwungikane rw’indirimbo z’iyi korali hamwe n’iza korali Shalom y’i Nyarugenge n’umuhanzi Dominic Ashimwe bafatikanije .
Korali Gosen yaraye ikoze igitaramo cy’amateka muri Dove Hotel ku Gisozi
Iki gitaramo cyabereye muri Dove Hotel kuri iki Cyumweru taliki ya 10 Kamena 2018 , ahari hateraniye ibihumbi by’abakirisitu batandukanye, abayobozi bakuru b’Itorero rya ADEPR barangajwe imbere na Rev.Karuranga Ephrem Umuvugizi wa ADEPR ari nawe wigishije ijambo ry’Imana.
Korali Goshen ya ADEPR Musanze imaze imyaka 20 ishinze imizi mu ivugabutumwa yongeye gushimangira igikundiro n’umurava ifite mu kuramya Imana no kuyihimbaza binyuze mu ndirimbo aho yataramiye abanyakigali ubwiza bw’Imana buramanuka .
Iki gitaramo cyatangiye kw’isaha ya munani kirangira saa kumi n’ebyiri n’igice ( 14h00-18h30) cyaranzwe n’umuziki w’umwimerere ndetse n’indirimbo zinonosoye neza aho korali Goshen nyiri gitaramo yari yabukereye mu mwambaro mwiza iserukana ubutwari mu byiciro byose uko ari bibiri aho ikiciro cya mbere baririmbye indirimbo 4 noneho mu cyakabri bairirmba izigera kuri 6 doreko bari no mugikorwa cyo gutunganya amashusho y’iyi Album yabo ya kane.
Korali Shalom ya ADEPR Nyarugenge imwe muzikunzwe cyane muri iyi minsi muri iki gitaramo yanyuze cyane imbaga y’abakristo kubera imiririmbire idasanzwe yiganjemo ubuhanga buhanitse ndetse n’indirimbo zabo zikaba zujemo amagambo yomora ibikomere y’abazumva ,mu ndirimbo zose uko ari 6 baharirimbiye ubwiza bw’Imana bw’ururutse basoza bakumbuza abantu igitaramo cyabo bazakorera muri Kigali Convetion Center kuwa 22 Nyakanga 2018.
Umuhanzi Dominic Ashimwe nawe yeretswe ko akunzwe na benshi ubwo yahabwaga indirimbo maze imbaga y’abakristo igahaguruka igafatanya nawe mu ndirimbo nka Ashimwe ,Nemerewe kwinjira,Ndishimye n’izindi zitandukanye .
Umuvugizi wa ADEPR Rev. Past KARURANGA Ephrem
Umuvugizi wa ADEPR Rev. Past KARURANGA Ephrem wari umwigisha muri iki gitaramo, yibukije abakristo ko bakwiye guhora bashima Imana kubw’uburinzi bwayo ndetse ko nta kintu cyakagombye kubatera ubwoba mu gihe bazi ko ari abakrianutsi kuriyo kuko yirahiye ko itazigera ihana intore zayo ziyitakira ku manywa na nijoro.
Kamanzi Danny Perezida wa korali Goshen yabwiye IYOBOKAMANA.COM ko bishimiye cyane uburyo iki gitaramo kitabiriwe kuburyo bushimishije, yagize ati” Twateguye iki gitaramo kugirango dutaramire inshutin zacu cyane cyane izo mumujyi wa Kigali, indi mpamvu y’iki gitaramo twari turimo gufata amashusho y’indirimbo za Album ya 6 ndetse no kwizihiza isabukuru y’imyaka 20 Korali Goshen imaze ikora umurimo w’Imana wo kuririmba.”
REBA AMWE MU MAFOTO YARANZE IKI GITARAMO:
Korali Goshen yanyuze bikomeye imitima y’uruvunganzoka rw’abatabiriye igitaramo cyabo
Dominic Ashimwe indirimbo ze zahagurukije imbaga muri iki gitaramo
Korali Shalom ya ADEPR Nyarugenge yanyuze imitima y’abaitabiriye igitaramo muri Dove Hotel inibutsa icyo izakorera muri Kigali Convetion Center
Umuhanzi Jado Sinza nawe yatangajwe n’imigendekere myiza y’iki gitaramo
Abantu bitabiriye iki gitaramo ku bwinshi aho Icyumba kinini cya Dove Hotel cyari cyakubise cyuzuye


text:
Derek Sano ubarizwa mu itsinda rya Active yahamije ko asigaye akundana n’umukobwa atifuza kuvugaho byinshi, ariko atangaza ko ibintu byatumye amukunda harimo no kuba uyu mukobwa afite ubumuntu butandukanye n’ubw’abandi bakobwa bigeze gukundana.
Muri Kamena 2016 nibwo Derek yatandukanye na Miss Teta Sandra, bari bamaranye imyaka ibiri yose bakundana, ubwo yabinyuzaga mu butumwa yashyize ku rukuta rwe rwa Instagram agira ati: “Nongeye kuba ingaragu.” Nyuma y’ubu butumwa yongeye kwandika avuga ko ahaye ikaze ushaka kwinjira mu buzima bwe, ari nako yereka inzira ushaka gusohoka muri we.
Derek yagize ati: “Urifuza kuza mu buzima bwanjye, imiryango irakinguye. Urifuza gusohoka mu buzima bwanjye, imiryango [nabwo] irakinguye. Ndagusaba gusa ikintu kimwe; wihagarara mu muryango, urafunga urujya n’uruza.”
Mu minsi ishize nibwo hasakaye amafoto n’amakuru yashimangiraga ko Derek Sano yasubiye mu rukundo, akaba ari gukundana n’umukobwa atatangaje amazina, ari we yasimbuje Miss Teta Sandra.
Mu kiganiro Derek aherutse kugirana na Radio Isango Star, yavuze ko afite umukunzi ariko ko abona atari byiza gutangaza amazina ye n’ibindi bimwirekeyeho, gusa ahishura ko icyatumye amuhitamo ari uko avuga yihariye mu mico n’imyifatire kandi ko yamunyuze yagize ati: “Wapi ntabwo nababwira izina rye. Ntabwo namuvuga pe!gusa Uko Imana yamuremye afite ubumuntu butandukanye n’ubwabandi bose.”


text:
Bamwe mu bagore bo mu murenge wa Bugarama, mu karere ka Rusizi, baravuga ko amafaranga bakura mu buhinzi bw’umuceri n’inyanya bakorera mu kibaya cya Bugarama, abafasha mu kwiteza imbere, kandi bikaba byaragabanyije n’amakimbirane mu ngo zabo.
Aba bagore basobanura ko bakirirwa mu ngo, basuzugurwaga n’abagabo babo kubera guhora babasaba buri kimwe cyose. Ibi ngo byanavagamo icunaguzwa rya hato na hato bigatera intugunda mu rugo.
Mu rwego rwo gukumira ayo makimbirane, aba bagore bavuga ko bibumbiye mu mashyirahamwe ahinga umuceri, abandi bagahinga inyanya mu kibaya cya Bugarama. Ibi byahinduye ubuzima bwabo.
Nyiranzabahimana Christine, umwe mu bagore bahinga mu kibaya cya Bugarama, ati “maze kubona ko umugabo ampa amafaranga yo guhaha y’intica ntikize kandi nkayahabwa hamaze kuba intonganya, nafashe umwanzuro wo kugana itsinda ry’abagore bahinga umuceri mu gishanga cya Bugarama. Amafaranga mvanamo n’ubwo atari menshi, atuma mbasha kureba igikenewe mu rugo nkagihaha, umugabo akaba asigaye abinyubahira, ubu mu rugo rwacu amahoro arahinda.’’
Uyu mugore na bagenzi be bahinga mu kibaya cya Bugarama bavuga ko ntayandi mahitamo bari bafite. Bakundamahoro uhinga inyanya, agira ati “muri uyu murenge wa Bugarama dufite ikibazo cy’ubuharike bukomeye, abagabo bari kuduta bagashaka abandi bagore.”
Akomeza agira ati “nabonye umugabo yaramparitse abana bagiye kwicwa n’inzara, mpitamo kwiyambaza amatsinda y’abahinzi b’inyanya, ariko umugabo amaze kubona ko ubwo buhinzi mbuvanamo amafaranga, yarangarukiye ubu tubanye neza.”
Ku ruhande rw’abagabo bo mu murenge wa Bugarama, bo bavuga ko igituma hari imiryango irangwamo amakimbirane ari uko usanga aribo bavunikira urugo bonyine. Umwe mu bagabo wanze ko dutangaza izina rye, yagize ati “umugore naramutaye kuko nabonaga ntacyo azangezaho, nkaba naramusabye kujya mu matsinda y’abagore na we akunganira urugo arabyanga.”
Ushinzwe imibereho myiza y’Abaturage mu murenge wa Bugarama, Hakizimana Ephrem, yemeza ko imiryango myinshi irangwamo amakimbirane biterwa n’ikoreshwa nabi ry’umutungo, aho abagabo bavuga ko aribo bakorera amafaranga, akaba ari na bo bagomba kugena uko akoreshwa.
Ati “mu kwigisha iyo miryango ifitanye ibibazo tunasaba abagore guhaguruka bakagana amatsinda anyuranye bagashaka icyo bakora, kugira ngo na bo bagire uruhare mu iterambere ry’urugo.”
Uhagarariye amashyirahamwe y’abagore bahinga umuceri mu kibaya cya Bugarama, UCORIVABU, Mukasine Dorosela avuga ko abagore biteje imbere kandi bunganira abagabo mu ngo. Ati “mu mashyirahamwe yacu nta mugore nzi ufitanye amakimbirane n’umugabo we.”
Avuga ko bagira umwanya wo kubaganiriza mu byerekeranye no gucunga amafaranga bakura mu muceri, kandi bagashyira hamwe n’abagabo babo kuko mu matsinda babarizwamo n’abagabo baba bagomba kugaragara, kuko bishingira abagore babo iyo bakeneye inguzanyo.
Itegeko No 32 /2016 ryo ku wa 28/08/2016 rigenga abantu n’umuryango mu ngingo yaryo ya 210 rivuga ko “Buri wese mu bashyingiranywe agomba kugira uruhare mu bitunga urugo rwabo bikurikije uburyo n’ amikoro ye.”
Abagore bo mu Bugarama bishatsemo ibisubizo bahagurukira gushaka icyatunga urugo bitabaye guhora bateze amaboko abagabo babo.
Mwitende Jean Claude


text:
Ubwo kuwa 26 Nzeri 2018 mu Murenge wa Kayenzi hatangagwa inka miryango 34 muri gahunda ya Girinka Munyarwanda binyuze mu kwitura, abaturage badutangarije ko izi nka zigenda zorozwa binyuze muri bagenzi babo, bigira uruhare mu mibanire yabo ya buri munsi.
Dushimiyimana Emmanuel utuye mu Kagari ka Bugarama mu Mudugudu wa Munyegera avuga ko kuba yahawe inka bizatuma atera intambwe mu iterambere kandi akikura mu bukene bityo akarusho kugira imibereho myiza. Uyu musaza asanga bibabaje nko kubona hari abahabwa inka bakazifata nk'aho atari izabo kandi Leta yarazibahaye kugira ngo zirusheho kubafasha mu mibereho. Uyu musaza yagize ati" jyewe mbona abatita nkuko bikwiye ku nka bahawe ari injiji, kuko umuntu utekereza agashyira mu gaciro ntabwo ashobora gufata nabi inka yahawe ari nayo akesha imibereho ya buri munsi ndetse yanaufasha kwibeshaho neza".
Kuri iki kirebana no kuba inka zibafasha mu buvandimwe uyu musaza Dushimiyimana yagize ati" kuva na kera umuco wo kugabirana wahoze, ngo kandi ni igihango gikomeye kubaba bahanye inka hagati yabo". Yashimiye ubuyobozi bw'igihugu kuri iyi gahunda nziza, asaba bagenzi gukomeza gufata neza amatungo bahawe kugira ngo arusheho kubagirira umumaro kandi nabo bazoroze bagenzi babo benshi bashoboka bityo ubuvandimwe bukomeza bushimangirwe.
Umunyamabanga Nshingwabikorwa w'Umurenge wa Kayenzi bwana Mandela Innocent, kuri we asanga umuco wo kwitura uzatuma abaturage bahabwa inka barushako kunga ubumwe muri bo, ngo kandi n'ubundi imwe mu ntego za girinka ni ugushimangira ubumwe n'ubwiyunge bw'abanyarwanda. Umunyamabanga Nshingwabikorwa w'Umurenge wa Kayenzi yasabye abahawe inka kuzifata neza kugira ngo zikomeze kubagirira akamaro bityo batere imbere kurishaho.
Inka zatanzwe muri gahunda ya Girinka munyarwanda zafashije abagenerwabikorwa kugera ku ndoto zabo zo kwikura mu bukene, abandi nabo bakaba bafite icyerekezo cyumvika cyo kuzagera kuri byinshi kubera ko Leta yabatekereje nk'abatishoboye bakorozwa. Ikindi kandi, uworoje mugenzi we barushaho kumva ko ari abavandimwe, hari n'abagenda batanga ubuhamya ko izi nka zihabwa abatishoboye zifasha mu kubaka imiryango yari yarasenyutse, abari baratandukanye bakongera bakabana neza bagasenyera umugozi umwe.
Uyu mwaka w'ingengo y'imari ubuyobozi bw'Akarere ka Kamonyi bwahize imihigo 68. Muri iyi mihigo, 25 muri yo ni iyo mu nkingi z'ubukungu, imihigo 31 ni iyo mu mibereho myiza naho imihigo 12 ni iyo mu miyoborere myiza n'ubutabera. Mu nkingo y'imibereho myiza, niho dusanga umuhigo wo koroza imiryango itishoboye binyujijwe muri gahunda ya Girinka munyarwanda, uyu mwaka w'ingengo y'imari wa 2018/2019 mu Karere kose biteganyijwe ko hazatangwa inka 1300.


text:
Abaganga b’urwungano rw’ubuhumekero bemeza ko igiteye impungenge ari uko kwangirika k’udutsi tw’ubwonko buhuza imikorere yo guhumurirwa no kunukirwa twangirika byoroshye cyane.
Ni mpamvu ki zagutera kutanukirwa cyangwa kudahumurirwa
Abahanga baganiriye na BBC bo mu gihugu cya Kenya bashyira ku rutonde impamvu nyinshi ariko izikunze kugaragara ku barwayi ni 4 z’ingenzi :
1.Gukora impanuka ututsi tw’ubwonko bukorana n’urwungano rw’amaraso tukangirika
2.Kubyimba mu mazuru cyangwa kurwaramo uduheri
3.Indwara z’ubuhumekero cyane cyane izikururwa n’ihindagurika ry’ikirere nk’ibicurane.
4. Ingwara zo mu busaza cyangwa izindi ndwara zituma ubwonko budakora neza
Ni ryari ukwiye kujya kwa muganga ?
Dr Musa Kipingor, umuganga uzobereye mu kuvura amatwi, amazuru n'umuhogo yabwiye BBC ko mu gihe wibonyeho cyangwa ukabona ibi bimenyetso ku muvandimwe, inshuti cyangwa umuturanyi wakwihutira kumubwira akajya kwa muganga kuko ari intangiriro y’uburwayi bwo kwangirika k’udutsi tw’ubwonko dukorana n’imitsi igena guhumurirwa cyanga kunukirwa.
1.Kuba utagishobora guhumurirwa cyangwa kunukirwa bya hato na hato (bitaraba burundu)
2.Guhorana umunaniro n’iyo waba ubyutse
3.Kudashobora guhagarara igihe kinini
4. Kubabara ureba, kuvuga cyangwa kumira ikintu.


text:
Rusizi: Kurushaho kunoza serivisi byatumye abacuruzi babona abakiliya benshi
Yanditswe na admin
Abacururiza ibintu binyuranye muri santeri y’ubucuruzi ya Bugarama, mu murenge wa Bugarama mu karere ka Rusizi baravuga ko gutanga serivisi nziza byatumye babona abakiliya benshi mu minsi mikuru ya Noheli n’ubunani.
Bamwe mu bacururiza muri iyi Santeri bayicururizamo batangarije Imvaho Nshya ko iyi minsi mikuru yagenze neza, cyane cyane ku bunani aho buri wese icyo acuruza cyaguzwe cyane bakinjiza amafaranga menshi, cyane cyane ko bari bakanguriwe n’ubuyobozi kurushaho guha serivisi nziza ababagana, bakaba bari bafite n’umutekano usesuye ku buryo hari ngo n’abagejeje mu masaha akuze y’ijoro bagicuruza.
Abacuruzi b’ibiribwa, cyane cyane ibirungo, ab’imboga n’imbuto n’ab’imitobe bavuga ko bacuruje cyane kurusha abandi nubwo n’ab’imyenda na bo ngo bungutse cyane, bikaba byaraterwaga n’abanyekongo babaguriraga cyane ku bwinshi, abaturiye imirenge y’ikibaya cya Bugarama bashakaga kwishimisha bakagura byinshi, ibindi bikajyanwa mu mujyi wa Rusizi, mu karere ka Nyamasheke n’ahandi, byose ngo bikaba byaragurikaga.
Dusabe Jolie ukorera muri koperative ikora umutobe w’imbuto zinyuranye, avuga ko na we ari mu bishimiye uko ubunani bwagenze ku bacuruzi ba Bugarama ndetse na Noheli kuko na yo ngo bayibonyemo amafaranga menshi.
Yagize ati “Ubunani bwagenze neza hano iwacu pe! Twaracuruje turunguka, twe twagejeje hafi ku mafaranga tumaze amezi 5 yose ducuruza kuko abana bashakaga ko ababyeyi babagurira ku mitobe yacu ku bunani, abanyekongo bakayiguraho bakayijyana, abaturutse Kamembe, Kigali n’ahandi, dore ko hari n’abari baturutse imihanda yose baje gusangira n’imiryango yabo iminsi mikuru, bose bashaka kuduhahira.”
Avuga ko amafaranga babonye agiye kubafasha gukomeza kwiteza imbere bunguka n’ibindi byinshi, cyane cyane ko isoko risanzwe rihari, kandi bazanakomeza kwakira ababagana neza kugira ngo bakomeze bunguke.
Abandi bacuruzi na bo bavuze ko iyi minsi mikuru ibasize heza kuko umwaka utangiye babona amafaranga bakizera ko bitazagera hagati ngo bihagarare, cyane cyane ko uko aka gace ka Bugarama kagenda kamenyekana, binakubitiyeho umuhanda wa kaburimbo ucamo bubakiwe, babona bafite amahirwe y’iterambere yabagirira akamaro gakomeye cyane igihe bakomeza kuyabyaza umusaruro ufatika.
Umuyobozi w’aka karere Harelimana Frédéric na we yabwiye Imvaho Nshya ko ubunani bwagenze neza mu bikorera b’aka karere, uhereye ku bacuruzi batandukanye, amabanki n’abandi bose bakorera amafaranga, bikaba bishimishije.
Ati “Bacuruje neza cyane, cyane cyane ko twari twabanje kubakangurira kunoza serivisi ku babagana bose muri iyi minsi mikuru bakagaragaza isura nziza y’akarere. Uhereye mu Bugarama, ukagera mu mujyi wa Rusizi n’ahandi imikorere yagenze neza, nta n’uwo twumvise avuga ko yakiriwe nabi, byose bikagaragaza imyumvire abaturage bacu bagezeho muri bizinesi.
BAHUWIYONGERA SYLVESTRE


text:
Iyi ndirimbo ye nshya iri mu rurimi rw'icyongereza. Mu kiganiro na Inyarwanda.com, Arsene Tuyi yadutangarije ko iyi ndirimbo ye irimo ubutumwa bwibutsa abantu ko mu mazi maremare Imana yahaciye inzira. Yagize ati:"Dry season ni ibihe byose bitagenda neza. Ni nk'ubuhanuzi umuntu yakwihanuriraho ndetse akanizera, bishoboka ko byaba ari ingoyi cyangwa ikindi kintu cyose. Message nifuzaga gutanga ni ukwibutsa abantu ko mu mazi maremare Imana yahaciye inzira, ko ari igihe cyo gushyira iherezo ku bituma batambuka inyanja iyo ariyo yose, ubundi bakambuka kuko kubaho kwe kuri hose."
Incamake ku mateka ya Arsene Tuyi ugiye kumurika album ye ya mbere
Arsene Tuyi yahawe umugisha wo gukurira mu nzu y’Imana, aho usanga mu buto bwe yarajyaga mu ishuri ry’abana ryo ku cyumweru (Sunday school) muri ADEPR ari naho yatangiriye kuririmba muri korari y’abana. Mu busore bwe yatangiye guteranira mu itorero ry’isanamitima (Evangelical Restoration Church) muri paruwasi ubu yitwa iya Masoro ari naho akiri kugeza ubu. Aha muri iri torero yakoreye umurimo w’Imana muri Shining Stars na Shekinah Worship team, kubw’ubuntu bw’Imana akaba ari umwe mu bayobora kuramya no guhimbaza Imana bahesha umugisha benshi. Uyu muramyi kandi ari mu batangije itsinda ryiswe Salvation Proclaimers ryateguraga ibitaramo bitandukanye byo kuramya no guhimbaza Imana.
Yamenyekanye cyane nyuma yo gutwara Groove Award
Muri 2016, Arsene Tuyi ni bwo yatangiye neza kuba umuhanzi ku giti cye mu gusakaza ubutumwa bwiza bwa Yesu Kristo ndetse akomeza no kugenda atera imbere mu buryo bw’umwuka n’ikinyamwuga aho wasangaga akomeza kwiga ibicurangisho bimwe na bimwe nka gitari ndetse no kwiga inyigisho z’abigishwa ba Yesu Kristo mu ishuri ryitwa 'Bible Communication Center (B.C.C)' akaba yarazisoje muri 2017. Mu mwaka kandi wa 2016 ni ho Arsene Tuyi yahawe igihembo na Groove Awards Rwanda nk'umuhanzi mushya w’umwaka mu ruhando rw’abahanzi baririmba indirimbo zo kuramya no guhimbaza Imana bakoze cyane muri 2016.
Arsene Tuyi yagiriwe ubuntu bwo kwandika ndetse no kuririmba indirimbo nyinshi ariko izo dusanga kuri album ye ya mbere aherutse kumurika ni: Uri mwiza, Wampaye umudendezo, Uri mwiza, Christ lives in me, Icyaremwe gishya, Amagufwa yumye, Calvary, Wagize neza n’Umujyi w’amashimwe ari nayo yitiriwe Album ye ya mbere. Amagambo y’indirimbo ze azwiho kubaka imitima ndetse n’indirimbo ze zikifashishwa mu kuramya no guhimbaza Imana mu nsengero zimwe na zimwe.
Umuramyi Arsene Tuyi
UMVA HANO INDIRIMBO NSHYA 'BYE BYE DRY SEASON' YA ARSENE TUYI


text:
KANDA HANO UREBE VIDEO
Nkuko hariho abantu usanga badakunda gukora imibonanompuzabitsina cyane bitewe n’impamvu zitandukanye,ninako hari n’abandi usanga babikunda cyane ndetse banabikora ugasanga ntibanyuzwe ahubwo bagashaka uwo bahora babikorana.
Indwara ya Nymphomane ni iki?
Nymphomanie ni uburwayi budakunze kugaragara cyane aho umuntu afatwa n’ubushake bukabije bwa gukora imibonano mpuzabitsina ndetse n’igihe agize amahirwe akayikora ntanyurwe.
Ibi rero bituma ahorana muri we iki cyifuzo iminsi yose, amasaha yose bigatuma yiheza mu bandi kuko aba yumva bimuteye isoni n’agahinda ko kutamera nk’abandi dore ko iyi ndwara inabangamira bikomeye uyirwaye.
Ese yaba iterwa n’iki?
N’ubwo abaganga batarabona impamvu nyayo itera iyi ndwara bagenda bavumbura zimwe na zimwe bakeka ko zaba arizo.
Muri zo harimo agahinda gakabije no kwigunga, kuba amarangamutima yawe cyangwa ibyiyumviro byawe bihora bihindagurika, waba wishimye mu minota mike ukaba ubabaye mu kandi kanya ukaba urakaye mu kandi kanya urira bityo bityo ndetse no kuba waragiye ubabazwa cyane n’abantu mudahuje igitsina.
Ibi byose rero bituma ahora yumva ari wenyine kandi abenshi bakumva ko imibonano mpuzabitsina aricyo gisubizo rukumbi cy’ubwo bwingunge atanayikora akabura amahoro muri we akumva hari icyo abura gukomeye.
Uburyo iyi ndwara ifata Nk’uko ubushakashatsi bukomeza kubigaragaza iyi ndwara ifatwa cyane n’abantu b’igitsina gore.
Iyo yamaze gufatwa n’ubu burwayi rero usanga yishimira abagabo ndetse agahora ashaka kubakurura ngo babone ubwiza bwe. Bamwe muri bo rero usanga bakunze kubigeraho bagakunda abasore cyangwa abagabo beza cyane kandi bagakoresha imbaraga z’ubwiza bwabo zose ngo bakunde babageze mu buriri.
Gusa ikibazo gikomeye ni uko akenshi n’iyo bageze mu gikorwa nyir’izina batajya banyurwa ahubwo bumva barushijeho kugira ubushake. Umwe mu barwayi ba nymphomanie yagize ati
“Nshaka buri gihe abagabo beza kurusha abandi kuko akenshi mba numva ko ari bo byibura bahaza kwifuza mba mfite. Nyamara n’ubwo nagira benshi nte ntana rimwe mbikora ngo numve nyuzwe.
Yakomeje agira ati”Nkeka ko byaba binaterwa n’uko muri njye mbikora nta marangamutima nyayo mfitiye uwo turi kumwe.” Undi we yagize ati “Sinita ku isura cangwa igihagararo cy’umugabo uwo ariwe wese naryamana nawe, icyo mba mfite mu mutwe ni ukubikora uko byagenda kose. Gusa ikibazo gikomeye ni uko uko ndushaho kubikora ariko ngenda ndushaho kubishaka. Byambayeho akarande.”
Uretse kuba ibangamira uyirwaye rero kubera kutabona uko ahaza ukwifuza imutegeka, usanga ari n’indwara itera isoni uyirwaye ku buryo binamwogerera guhora yigunze no kutagira inshuti. Umugore umwe uyirwaye yagize ati
“Nataye umugabo wanjye kubera uburyo nabonaga muvuna bikabije musaba ko twahora mu mibinano. Nari naramubujije amahoro.” Undi ati “Nkimara kubwira inshuti yanjye kibazo mfite ntiyigeze yongera kundeba nk’uko yandebaga ahubwo yamfashe nk’umurwayi wo mu mutwe cyangwa se naba ntameze nk’uko abandi bavutse bameze.”
Uku guhezwa mu bandi rero ndetse no kwiheza bo ubwabo usanga bituma benshi bicwa no kwigunga n’agahinda gakabije kugeza ubwo bagize ibibazo bikomeye byabageza no ku rupfu.
Inama ku baba bafite iki kibazo Kugeza ubu nta muti nyawo iyi ndwara irabonerwa. Gusa bimwe mu bimenyetso byayo nko kwigunga n’agahinda gakabije n’ibindi byinshi bijyanye n’amarangamutima ababamo, biganirizwa abaganga babishinze abo bita mu ndimi z’amahanga “Psychologue”.


text:
Senderi ubu ahugiye mu bitaramo mu bice binyuranye by’ibyaro, ibitaramo atangiramo ubutumwa bwo kugira isuku, ageze Ngororero yaririmbye maze umufana we amugabira intama ebyiri.
Aheruka mu turere nka Rusizi, Kirehe n’ahandi, ubu yaraye ataramiye mu karere ka Ngororero aho yanavanye impano y’umufana aho yataramiraga ku Kabaya.
Senderi yabwiye Umuseke ko abaturage yaririmbiye ku Kabaya bishimye cyane kurenza ahandi yanyuze. Umugore ukunda indirimbo ze niwe wamugabiye intama.
Ati “Uwo mufana wampaye inama yambwiye ko yankundaga kuva kera yanyumva indirimbo nka Nta Cash, Twaribohoye, n’izindi, byatumye ampa intama.”
Senderi yayuzagamo agakangurira abaturage ba hano isuku kugira ngo bagire ubuzima bwiza, yabijeje kuzagaruka akahakorera igitaramo nanone kubera urukundo yabonye bamukunda.
Senderi yaraye hano ku Kabaye muri iki gitondo ngo arajya gucyura izi ntama yagabiwe, ntitwabashije kumenya niba afite inka ari buzijyanemo zikororoka cyangwa se azazivunjamo ‘micopo’.
Bonaventure KUBWIMANA
UMUSEKE.RW


text:
Bibiliya ibivugaho iki?
Ese Imana ni yo iduteza imibabaro?
Wasubiza ngo iki?
Yego
Oya
Biterwa
Icyo Bibiliya ibivugaho
“Ntibikabeho ko Imana y’ukuri ikora ibibi, n’Ishoborabyose ngo igire uwo irenganya” (Yobu 34:10)! Yehova nta ruhare agira mu bintu bibabaza abantu bibera kuri iyi si.
Ibindi Bibiliya yigisha
Satani “umutware w’isi,” ni we nyirabayazana w’ibibi bikorerwa kuri iyi si.—Yohana 14:30.
Nanone imibabaro ishobora guterwa n’ibikorwa bibi abantu bakora. —Yakobo 1:14, 15.
Ese imibabaro izashira?
Uko bamwe babibona Hari abatekereza ko imibabaro iri ku isi izavanwaho n’abantu, abandi bakumva ko ibintu bitazigera bihinduka ngo bibe byiza. Wowe se ubibona ute?
Icyo Bibiliya ibivugaho
Imana izavanaho imibabaro yose. “Urupfu ntiruzabaho ukundi, kandi kuboroga cyangwa gutaka cyangwa kubabara ntibizabaho ukundi.”—Ibyahishuwe 21:3, 4.
Ibindi Bibiliya yigisha
Imana izakoresha Yesu, ikureho imibabaro yatewe na Satani.—1 Yohana 3:8.
Abantu beza bazaba ku isi iteka mu mahoro.—Zaburi 37:9-11, 29.


text:
Icyayi cy’u Rwanda ntikizongera kwitiranywa n’ibindi byayi
Minisiteri y’ubuhinzi n’ubworozi yashyizeho ikirango gishyashya kiranga icyayi cy’u Rwanda bikazafasha kugitandukanya n’ubundi bwoko bw’icyayi bugemurwa mu mahanga.
Ubusanzwe icyayi cy’u Rwanda kigemurwa mu mahanga ariko cyabaga cyanditseho izina gusa ry’uruganda cyaturutsemo ariko hatariho ikirango rusange kigaragaza ko ari icyayi giturutse mu Rwanda.
Ibyo ngo byatumaga hari abakitiranya n’icyo mu bindi bihugu bigatuma ubwiza n’umwimerere wacyo bitamenyekana cyane uko bikwiye nk’icyayi cyamamaye kikanahabwa ibihembo byinshi mu buryohe.
Umuyobozi w’ikigo NAEB Embassador George William Kayonga avuga ko icyo ikirango gishyashya kizatuma icyayi cy’u Rwanda kirushaho kumenyekana mu ruhando rw’amahanga.
Yagize ati”iki ikirango gishyashya duhaye icyayi kizatuma icyayi cy’u Rwanda kirushaho kumenyekana mu ruhando rw’amahanga kuko twohereza icyayi cyinshi hanze kandi hari n’ibindi bihugu bicyohereza”
Akomeza avuga ko kuba buri ruganda rw’icyayi rwagiraga izina ryarwo ryihariye,ariko rudafite ikirango rusange byari imbogamizi.
Inganda z’icyayi zikazagumana amazina y’icyayi rukora ariko hakazaba handitseho izina ry’ikirango rusange gishyashya cyatanzwe na Minisiteri y’ubuhinzi n’ubworozi.
Nsabimana Pascal uhagarariye Koperative Kobatamu ihinga ikanatunganya icyayi cya Kitabi igizwe n’abanyamuryango ibihumbi 4700 avuga ko bishimira kuba igiciro cy’icyayi kizamuka kikabateza imbere.
Yagize ati “icyayi cyahaye akazi abaturage benshi bibarinda ubushomeri,batunze ingo zabo,bishyuirira abana amashuri na za kaminuza,mituweri n’ibindi”
Avuga ko bishimira ko icyayi cyagiye kizamuka mu biciro kikava ku mafaranga yari munsi y’ijana mu myaka ishize.
Mu mwaka wa 2016 ikiro cy’ibibabi cyaguraga amafaranga 193 frw,ubu kikaba kigura amafaranga 292frw.
Icyayi cy’u Rwanda gihinze ku buso bungana na hegitari ibihumbi 26.897 cyatangiye guhingwa muri 1961 kikaba gihingwa n’abahinzi ibihumbi 42.840.


text:
Ibi hari ababyumva neza nk’ukuri ariko hari n’ababyumva nk’amahano kuba umugore cyangwa umukobwa, nyuma yo kugira umukunzi yagira undi musore cyangwa umugabo wo gukomezanya nawe igihe yatandukana na wa mukunzi we bikamurinda kubabara cyane, akamwibagiza agahinda uwo musore cyangwa umugabo amuteye. Soma ubutumwa bw’umuganga w’inzobere mu by’urukundo n’imibanire y’abantu by’umwihariko abashakanye, Joro Olumofin yanyujije kuri Instagram wumve niba ubyumva kimwe nawe cyangwa ubyamaganira kure. Yagize ati:
Kubera urwego rw’agahinda no kubabara abenshi mu bakobwa bahura nabyo nyuma yo gutandukana n’abakunzi babo, ndatekereza ko ari igihe gikwiriye ngo abakobwa bagire ‘UMUKUNZI WO KU RUHANDE’, uwo ni umusore baba bakundana ariko biteruye.Uwo aba ari umusore wujuje ibisabwa byose ku mugabo w’indoto z’umukobwa ariko akaba ari inshuti yawe cyane, mutajya mukorana ibyo ari byo byose byabageza ku gukora imibonano mpuzabitsina. Umusore muvugana kenshi, mukunda kuba muri kumwe mu bikorwa byawe bya buri munsi cyangwa kenshi, kandi akaba azi neza ko ufite umukunzi, (aba ari bamwe bakunze kwitwa abajama).
Abakobwa benshi bakunze guhura n’ikibazo cy’agahinda gakabije nyuma yo gutandukana n’abakunzi babo bakabana n’ibikomere bidapfa komoka. Ni yo mpamvu nsaba nkomeje cyane ko buri mukobwa uri mu rukundo yagira umusore bameranye neza w’inshuti magara ya hafi bashobora no kurushinga nyuma y’amezi 6 gusa atandukanye n’uwo bakundanaga kugira ngo bimufashe kwirinda bya bikomere by’urukundo. #TekerezaKigabo90% mu bagabo baba bafite abakobwa bakundana nabo ku ruhande burya, niyo mpamvu mu mezi 3 atandukanye n'uwo bakundanaga, umugabo aba yamaze no gukora ubukwe.
Joro Olumofin yatanze inama ku bakobwa
Buri mukobwa afite uburenganzira bwo kwihitiramo igikwiye. Ari ukumva inama z'uyu muganga w’inzobere cyangwa se gukurikira izindi nzira zabo bwite. Ibyo Joro Olumofin avuga abinyuza ku mbuga nkoranyambaga ze, akagira inama benshi bazimugisha ndetse hari benshi banahamya ko abafasha cyane.


text:
Uyu mukecuru uvugana agahinda n’ishavu ryinshi, agaragaza ko yatangiye kurara muri urwo rusengero mu 2015.
Nta byo kuryamira no kwiyorosa agira nubwo ari mu rusengero rurangaye; winjiye uhasanga agakeka karambuye naho utwenda twe adushyira mu gakapu akakabika mu kumba. Iyo abakirisitu baje gusenga aribatura mu rucyerera na we bagasengana.
Nyirakigarama avuga ko yatangiye kurara muri urwo rusengero nyuma yo gusenyerwa n’umuyaga, ategereje ko atabarwa na leta agahabwa amabati.
Iyo nzu y’ibyumba bitatu imaze gusanwa, Nyirakigarama, yabwiye IGIHE ko yagurishijwe n’umuhungu we mu buryo budasobanutse, atabizi.
Avuga ko umuhungu we witwa Mpagazehe Emmanuel yagurishije iyo nzu na Nyirabagenzi Seraphine wari ushinzwe imibereho myiza y’abaturage mu Murenge wa Muhazi.
Yagize ati “Njye naje aha mu rusengero kuhacumbika mu 2015 ubwo inzu yanjye yasenywagwa n’umuyaga ariko rero siniyumvisha uburyo ushinzwe imibereho myiza ari we waje kuyigura n’umwana wanjye akabyemera kandi atambona kandi ari we wanampaye amabati yo kuyisana nk’umuyobozi ubwo umuyaga wayisenyaga.”
Yakomeje agira ati “Uwo musore yabaga i Kigali aza guhomba, yimukira ino n’umugore we noneho kubera ko inzu yari yarasenyutse ncumbitse mu rusengero. Sinzi uko babigenje nzakumva ngo yaragurishije ariko ntungurwa no kumva ngo n’uwo muyobozi wayiguze, cyane cyane ko we yari azi neza ko ari iyanjye."
Avuga ko ababazwa cyane n’uburyo asigaye aba mu rusengero kandi yari afite inzu, n’ukuntu yagurishijwe amafaranga miliyoni imwe n’igice kandi yari kugurwa nk’eshatu.
Nyirabagenzi waguze iyo nzu yabwiye IGIHE ko nta kosa afite ryo kuba yarayiguze.
Yagize ati “Njye ndumva nta kibazo kuko nayiguze nk’uko undi muturage wese yari kuyigura kuko uretse na hariya hari n’ahandi nagiye ngura kandi nta kibazo byateje, gusa icyo navuga n’uko ikigaragara uriya mubyeyi ashobora kuba afitanye ibibazo n’umusore kubera ko ni we twaguze sinaguze n’uriya mubyeyi.”
Akomeza avuga ko afite amakuru y’uko umusore w’uyu mukecuru ajya kugurisha iyo nzu yabanje kubyumvikanaho na nyina.
Umunyamabanga Nshingwabikorwa w’Umurenge wa Muhazi, Hanyurwimfura Egide, yavuze ko iki kibazo cy’uwo mukecuru akizi kandi kimaze igihe.
Yagize ati “Nibyo kiriya kibazo ndakizi kuko nkihagera uriya muturage yangejejeho imibereho ye mukorera ubuvugizi akarere gasaba ko asubira mu nzu ye ariko nyuma haje kuza indi barwa insaba ko nayisubiza uwari wayiguze.”
Uyu muyobozi yavuze ko gukemura ikibazo cy’uyu muturage yaje asanga muri uwo murenge kitari ku rwego rwe kuko yakigejeje ku karere.
Nyirakigarama Judithe ukomerewe n’ubuzima arya abikesheje abagiraneza n’abakirisitu batanze amaturo kuko nta sambu afite cyangwa umuryango wo kumwitaho.
Turakomeza gukurikirana amaherezo y’uko iki kibazo akarere kazakirangiza, n’uyu muturage akabona aho yegeka umusaya, akava aho arara mu rusengero rudakinze.


text:
Umwami Gahima yaraze ingoma ye Ndahiro Gyamatare. Bene se baramuhagurukira baramurwanya, bageza n' igihe batabaza abanyamahanga "Nzira na Nsibura".
Ndahiro Cyamatare yari yasigaranye ibihugu by' i Nduga n' iby' Inkiga. Ubuganza, Ubwanacyambwe byari byigaruriwe na bene se. Baza no kumutera n'aho yari asigaranye. Ndahiro ati: "Sinshaka ko bansanga mu Rwanda hagati, ati: "Ngiye mu nkiga abe ari ho bazansanga, nibazansinda nzagwe hakurya y' umugezi (Nyabarongo). Ati: "Ariko umwana wanjye Ndoli ntibazamubona, azava mu Rwanda, batamurikiza ndamutse mfuye." Basubira mu bwiru, baraguriza aho bazamuhungishiriza, bemeza ko bamwohereza kwa nyirarume Karemera i Karagwe, bashaka n' umuntu wazajya ajya ya akabwira Ndoli uko u Rwanda rumeze.
Umugabo Kavuna akaba yicaye mu muryango yumva ibyo bavuga byase. Bamurabutswe bati: "Tumwice yumvise ubwiru bwacu kandi yazamena ibanga." Umwami Ndahiro ati: "Nimumureke, ubwo yabyumvise byose ni we ubaye intumwa yacu, muzajye mumutuma kuri Ndoli, na we amutume, agaruke ababwire uko ameze n' imihigo afite." Bazana umuhoro w' umwami, bawumuremesha uruguma ku gahanga kandi barawumuha, ngo bizabe urwibutso kwa Ndoli.
Ndoli bamuhungishiriza kwa Karemera, ari we nyirarume. Nibwo Ndahiro ahungiye mu Nkiga n' ingabo ze bambuka Nyabarongo. Bene se n' abanyamahanga bari batabaje barahamusanga, baraharwanira biracika. Ingabo z' umwami Ndahiro zirahashirira, asigara arwana wenyine, agwa mu myambi y'Abakongoro ba Nzira.
Yaguye hafi ya Kibirira. Uwo mugezi wari wabaye urugina rw' amaraso. Kuva icyo gihe biba umuziro mu Rwanda, nta mwami w' i Rwanda wongeye kwambuka uwo mugezi kuko wari wanyoye amaraso y' umwami. Umurambo wa Ndahiro abanzi be barawubambye, bawubamba ahantu hitwa i Rubi rw' i Nyundo hafi yo ku Muhororo. Bashinze igiti aho Ndahiro yari yahambwe, bamwerekeza mu mahanga bagira ngo umuzimu we utazoreka u Rwanda. Abagore be barimo nyina wa Ndoli (ari we Ruganzu) babahambye ahitwa mu Miko y' abakobwa.
Icyo gihe cyose Ndoli yari yibereye i Karagwe, Kavuna akajya kumubwira aho ibintu bigeze, u Rwanda rutwarwa n' abanyamahanga bari bagwiriyemo Abashi n' abo bari batabaje, bararutegeka, rugwa mu cyunamo, banga kuva mu Rwanda.
Kavuna akomeza kujya asohoreza Ndoli ubutumwa bw' abiru, amubwira ko u Rwanda rugeze kure, kandi rwifuza cyane umwami, ngo icyamuha hakaba haracitse ku icumu umwana wa Ndahiro. Ni bwo Kavuna aje kubwira Ndoli ati: "Ngwino, u Rwanda rurakwifuza." Ndoli arahaguruka ava i Karagwe kwa nyirarume Karemera, aza ashagawe n' abantu benshi n' inka nyinshi. Bageze ku cyambu cy’ Akagera, Ndoli abwira umusare ati: "Wambutse abandi bose, ariko uriya mugabo witwa Kavuna uramenye ntumwambutse."
Kavuna arahagarara, areka abandi barambuka, yibwira ko aza kubaheruka nta kintu cya shebuja gisigaye hakurya. Yegera ubwato abwira umusare ati: "Nanjye nturira nomoke." Umusare ati: "Reka da!" ati: "Shobuja yambujije kukwambutsa, ngo uragume iyongiyo." Kavuna acika intege arababara cyane, aruzi ko u Rwanda rugiye gusubirana kandi atarurimo atekereza n' umuruho wose yagize. Agira icumu rye n' umuheto we abivunira ku ivi, abijugunya mu ruzi, na we arabikurikira agenda avuga ati: "Uzaruha mu Rwanda wese azajye aruha uwa Kavuna."
Kuruha uwa Kavuna, ni ukuruhira undi, ntibigire akamaro, umuntu ntabishimirwe, ndetse akiturwa inabi aho kugororerwa.
Ndoli ajya guheza Kavuna hakurya y' uruzi, yangaga ko yazongera kujya yumviriza, akazamumenera ibanga. Yari azi ko agira inda nyango, ariko Ndoli ntiyari azi ko Kavuna aziheba bigeze aho kwiyahura.
Kavuna ka Ryaziga
Labels: imigani y'ikinyarwanda
No comments:
Subscribe to: Post Comments (Atom)


text:
Charly na Nina bari kumwe na Makanyaga Abdoul bari kwitegura gukora igitaramo mu bihugu bitandukanye ku mugabane w’u Burayi bizahera mu Bubiligi
Ubu Charly na Nina bagiye gusubiranayo na Muzehe Makanyaga Abdul nk’uko bigaragara ku nyandiko yamamaza igitaramo bazakorera i bruxelles ahitwa Birmingham Palace.
Iki gitaramo bazagifatanyamo kandi n’umu DJ w’umunyarwandakazi ubayo witwa Dj Princess Flor.
Alex Muyoboke ukurikirana inyungu za Charly na Nina yabwiye Umuseke ko hariya bazahakorera ibitaramo birenze kimwe uretse ko iki aricyo bamaze kwemeza neza igihe n’aho kizabera.
Bateganya gukora ibitaramo no mu Busuwisi, Ubuholandi n’i Paris mu Bufaransa.
Tariki 05 Gicurasi 2018 nibwo bazakora igitaramo cya mbere ibindi bikazakurikiraho bitewe n’igihe bazahabwa n’aho bazaririmbira.


text:
Bamwe mu batuye mu karere ka Gicumbi bavuga ko iyo bari busurwe n’umuyobozi imvura ikagwa aba atakibasuye kubera gutinya ubunyereri buterwa n’umuhanda bavuga ko udakoze.
Aba baturage bavuga ko hari n’igihe bamenyeshwa ko bafite inama bari busurwe n’umuyobozi imvura yagwa ngo bakibwiriza ntibajye kumutegereza ngo kuko iyo imvura iguye aba atakije kubera gutinya ububi bw’uyu muhanda.
Nyamara kubw’aba baturage ngo uyu muhanda bawemerewe n’umukuru w’igihugu basaba ubuvugizi bakawukorerwa ngo kuko ari cyo kibazo gikomeye kibabangamiye.
Ubuyobozi bw’Umurenge wa Byuma uyu muhanda ubarizwamo buvuga ko amakuru buhabwa n’Akarere ari uko bari baremerewe kilimetero 12, none hakaba hamaze gukorwa 4, bityo ngo hari icyiizere ko uyu muhanda uzakorwa.
Abahatuye umurenge wa Byumba bavuga ko ugaragara ko ufite ibikorwa remezo biciriritse, nyamara kubwabo ngo ariho umujyi ukwiriye kuba ubarizwa, ndetse ngo benshi bamenyereye gukora urugendo rw’amasaha 6 ya buri munsi n’amaguru kugenda no kugaruka gushaka imibereho inyuma y’uyu murenge, ariyo mpamvu basaba gukorerwa umuhanda.


text:
ESE UMUNYARWANDA AZAHORANA IPFUNWE KUGEZA RYARI?
- Views 3325
«Rouge est le sang des noirs»! Akenshi iyo ntekereje ku bibazo byugarije abanyarwanda muri iki gihe, mpita nibuka aya magambo y’umutwe w’igitabo cyanditswe n’umunyafurika y’epfo Peter Abrahams, «Rouge est le sang des noirs»! Hari benshi mu banyarwanda, bitewe no kwikunda cyangwa se bitewe n’imyumvire idahwitse babibwemo mu buryo bunyuranye, bumva ko uva amaraso ari uwo mu bwoko bwe, agakeka ko abandi bo nta mubiri ubabara cyangwa uva amaraso bagira, ko abandi ibyiyumvo, amarangamutima cyangwa se ibizungamubiri byabo byo bitajya bihungabana, ko abandi bo bafite umutima nk’uw’inyamaswa, batajya bababara!
Mu minsi mike ishize, hari umunyarwanda wanditse igitabo agira ati «Tu es Tutsi mon Fils»! Niba yarashakaga kwigana Peter Abrahams sinabimenya neza, abasomye biriya bitabo bibiri baduha ihuriro n’itandukanirizo ryabyo.
Uyu mugabo Peter Abrahams ajya kwandika kiriya gitabo cye, yitegereje ibibazo abanyafurika y’epfo bari bafite, asanga umusanzu we ari ukubibutsa ko bose, abera n’abirabura, bava amaraso amwe atukura! Yacyanditse amaze kubona ipfunwe aterwa no kuba ari umwirabura, niko gushaka kwibutsa abera bo mu gihugu cye ko na we, nk’umwirabura (uretse ko niba nibuka neza ashobora kuba we yari icyotara = métis) ava amaraso atukura kimwe na bo. Ese uwanditse iki gitabo «Tu es Tutsi mon Fils» yashakaga kwibutsa nde? Yari afite irihe pfunwe? Atewe n’iki? Umuntu ashobora kwibaza ibibazo byinshi hano! Icya mbere niba uwanditse «Tu es Tutsi mon Fils» ari umututsi, bivuze ko na n’ubu acyumva afite ipfunwe ry’icyo ari cyo, akumva hari ukundi yagakwiye gufatwa! Niba ari umuhutu wacyanditse, numva byaba bivuze ko yaba ashaka kumara impungenge abatutsi ngo bumve ko ari kumwe nabo (rassurer-les).
Mu bigaragara, abanyarwanda muri rusange bose bafite ipfunwe ryo kuba abo ari bo! Kubera iki rero? Mu mibereho ya muntu, bigaragara ko mbere yo gucira abandi urubanza atajya abanza ngo yirebe, arebe niba indorerwamo areberamo abandi ari nayo na we ubwe ireberamo, abanze amenye niba akayunguruzo abayunguruza gafite intamyi (imyenge) zingana n’ako na we ubwe yiyunguruza!
Guhakana inkomoko yawe cyangwa ubwoko bwawe, ni uguta umuco!
Burya ngo ibijya gushya birashyuha kandi agahugu katagira umuco karacika! MKuri iyi si dutuye, buri kiremwa cyose kigira inkomoko (origine) cyangwa se aho kibarizwa! Iyo nkomoko, niyo iha identity icyo kiremwa! Buri umwe wese atangira kugiha agaciro ahereye kuri identity yacyo. Urugero ruto twafata, iyo ugiye mu isoko kugura imyaka i.e ibishyimbo, amashaza cyangwa se imyumbati, ntupfa gufata ibyo uhingukiye ho. Niba ari ibishyimbo ubanza kureba niba ari mutiki, mukara, umweru, etc. Bigakomeza! No mu bantu rero, nemera ko buri wese agira identity ye kandi iri ntayegayezwa. Hariho abirabura, abazungu, abanyaziya, etc. Muri abo, hagiye harimo ibindi bice binyuranye, byose ariko bigenda biganisha kuri original identity. Ikibazo kiba igihe gukunda birenze urugero ubwoko bwa we bihinduka indwara imunga uwo ifashe kandi agatangira kuyanduza abandi!
Hari umuhanga wigeze kuvuga amagambo yanshimishije cyane, agira ati “I could never understand ethnic, tribalistic or national pride! Because to me pride should be reserved for something you achieve or attain on your own, not something that happens by accident of birth. Being Irish isn’t a skill; it is a fucking genetic accident. You wouldn’t say “I am proud to be 5’11”. I am proud to have a predisposition for colon cancer”. So why the fuck would you be proud to be Irish, or proud to be Italian, or American or anything”? (George Carlin) Abanyarwanda bamwe, mu bwoko bwose, abahutu, abatwa ndetse n’abatutsi, bamaze kwandura indwara yo gukunda icyo bari cyo batagizemo uruhare kurusha icyo bari cyo bagizemo uruhare! Ese ubundi ntishimiye ko ndi umunyarwanda kandi aricyo gihugu cyambyaye nakishimiye ko ndi umurundi cyangwa umugande? (Aha ntatandukiriye, hari kenshi nibaza iyo leta igiye aho iti “naka ni umwanzi w’igihugu, naka aragambanira igihugu, etc! Aha nkeka ko harimo urujijo kwitiranya ubuyobozi n’igihugu!)
Si ukubavugira ho, ariko rimwe na rimwe hari abajya baterera urwenya kuri bamwe mu basirikare bo kuri leta ya Habyarimana Juvenal (RIP) aho mwagiranaga ikibazo, agahita akubwira ati “uzi ico ndico ga mwa”? Aha, ntiyabaga ashaka kukubwira cyangwa kukwereka ko akomeye mu mapeti cyangwa se afite ubumenyi ubu n’ubu bwisumbuye mu bya gisirikare, ahubwo yabaga ashaka kukumvisha ko avuka aho ashobora kwigerera ibukuru! Muri ino minsi si ibanga, hari imvungo nk’izo mu baturage ndetse no mu bategetsi ba leta ya Kagame Paul. Ndibuka mu minsi yashize, aho hari urubyiruko rw’abatutsi rwari rwarihangishijeho amagambo atera urwikekwe, bati “Wa mfura we”! Buri kimwe muganiriye ati “ndakumva wa mfura we”! Ariko yaba abizi neza ko harimo abahutu, ayo magambo ntayakoreshe! (Bivuga ko aba yumva ari proud yo kuba ari “Imfura”(Umututsi) kandi nta ruhare yabigizemo ngo avuke ari uwo ari we! Mu bihe binyuranye hari amanama amwe n’amwe ajya aba, ugasanga umuntu aratinyutse ati “harya uriya nawe ni uwacu”? (adashaka kubaza niba bari mu ishyaka rimwe, etc etc, ahubwo ashaka kubaza niba ari ubwoko bumwe)!
Murabizi aho hari amanama rusange aba, yarangira, hagasigara andi y’udutsiko n’utu groupes duto duto tudasobanutse! Ingero ni nyinshi! Siniriwe ngaruka kuri gahunda ya “NDI UMUNYARWANDA” njya nkeka ko uwayizanye ashobora kuba na we yari afite ipfunwe y’ico ari co ahasigaye agashaka uko arikongeza ndetse akarisangiza abandi! Kuri njye mbona bijya gusa na wa mukino w’ubute kera tukiri abana twakinaga aho waharaniraga kubusiga mugenzi wawe ngo abe ari we uburarana! Uburyo yakozwe njye mbwita collective victimization or collective guiltlessness! Iyi gahunda njya nkeka ko bayikoporoye mu gihugu cya Cote d’Ivoire! Ababizi neza bazi aho concept de l’Ivoirité yagejeje kiriya gihugu! Hari abatinya kwicara ngo baganire ibibazo by’igihugu, bakitiranya kuvuga ubwoko no kuba umu raciste cyangwa guca inka amabere! Loin de là! Umwanditsi w’umufaransa niwe wigeze kuvuga ati «Le racisme est un crime le plus ancien que la définition des catégories sociales et d’essence mystérieuse»! Umu raciste n’iyo ubwoko bwaba butariho yakomeza akaba umu raciste! Ese abanyarwanda tuzahorana ipfunwe ry’abo turibo kugeza ryari?
Hari umuhanga wigeze kuvuga ati “the presence of someone else’s beauty does not mean the absence of your own. When we seek to discover the best in others, we somehow bring out the best in ourselves”. Burya nta kiza nko kubaha uwo mudahuje ibitekerezo cyangwa se umurongo ngenderwaho. Agahugu katagira umuco karacika kandi ngo ibijya gucika bica amarenga! Kuba abanyarwanda bakomeza kugenda bagira ipfunwe, si impanuka! Abatutsi bitungirwaga n’inshyushyu ndetse n’ikivuguto, basigaye bakirizwa umubanji ndetse n’amacunda banabanje bamwe kubacira mu maso! Abahutu bitungirwaga n’ibijumba n’ibishyimbo basigaye bagaburirwa ibigori gusa (kawunga) babanje gupfukama bagasaba imbabazi ndetse z’ibyaha batakoze! Abatwa bitungirwaga n’ibumba n’intama basigaye batunzwe na dodo n’amashu (akarima k’igikoni) dore ko bizwi ko basigajwe inyuma n’amateka (yahe ko azwi ari ayo guhera 1990 gukomeza? Ese niyo yabasigaje inyuma???) Ibi byose mbifata nko kwangiza umuco no guhoza abanyarwanda kuri torture psychologique et et aliénation mentale bikorwa n’ubutegetsi ku bushake! Abanyarwanda ntitwagakwiye kwishimira gusa ko turi abahutu, abatutsi, abatwa se cyangwa abanyarwanda, twagakwiye kwishimira icyo tumariranye hagati yacu, icyo tumariye u Rwanda rwacu (abaturage, ubuyobozi, imisozi) mu kuruteza imbere!
Mu gihe cyose umuhutu, umututsi ndetse n’umutwa azaba atarumva ko mugenzi we nawe ababara, nawe ava amaraso amwe n’aye, ko na we afite irage ku gihugu cyacu, nta mahoro arambye azaboneka mu gihugu cyacu! Mu gihe buri bwoko bufashe ubutegetsi buzaba bwumva ko bugomba kwigizayo ubundi (principe de l’exclusion de l’autre) nta mahoro aramye azaboneka! Buri gihe tuzahorana ipfunwe, aho abatutsi baba bashaka ko umuhutu ahora yubitse umutwe, aho abahutu bumva ko hariumututsi ushaka kubagirira nabi, aho abatwa bazasigazwa inyuma n’amateka, aho umunyarwanda aho ari hose azisanga muri perpetual stigmatization!
Guhera uyu munsi rero aho abanyarwanda twibukaho imyaka 22 ishize Perezida Habyarimana Yuvenali yishwe, ntitwagakwiye kwicara ngo tugume muri iryo pfunwe twe ubwacu dukomeza kubagara, ahubwo twagakwiye gufata ingamba! Ingamba ko buri wese agomba guhaguruka agahagarara yemye, akibuka abe nta mpamvu n’imwe ishingiweho mu kumuhohotera no kumubuza uburenganzira bwe, abangamirwa psychologically or physically!
Twese tuva amaraso atukura, ni byiza ko twubahana!
Si pour un même pays chaque leader a sa vision, c’est qu’on n’a jamais eu un rêve commun! Ce qui devrait être différent seraient les moyens d’y parvenir! Comment voulez-vous qu’un peuple qui n’a pas un rêve commun puisse avancer? L’imaginaire collectif devrait avoir un rêve commun et le reste ne serait que des débats sur les manières d’y parvenir! Bref! Cela montre combien nous ne sommes qu’une juxtaposition d’ethnies! Et chacun a son rêve qui ne s’inscrit pas dans une identité commune! On ne peut que s’affronter constamment sur tout et sur rien! Les chrétiens ont un rêve commun: la vie éternelle au paradis. Ce qui les oppose ne sont que les moyens d’y parvenir! Sinon, le rêve est commun! (Roland Brice Mayoulou)
Muyumbu Chris
7 Responses to ESE UMUNYARWANDA AZAHORANA IPFUNWE KUGEZA RYARI?
-
Hey very interesting blog!
-
I completely agree with your take on this topic and look forward to additional posts and comments here at intabaza.com. Thanks!
-
Hello there! This article could not be written any better!
Reading through this article reminds me of my previous roommate!
He constantly kept referring to this. I am going to forward this
post to him. Fairly certain he will possess a
great read. Thank you for sharing!
-
Pretty! This was a really wonderful post.
Thanks for providing this information.
-
Hi there! I simply want to supply you with a huge
thumbs up for your personal excellent information you have got here on this
post. I’ll be returning to your web site for more soon.
-
Magnificent goods by you, man. I’ve bear in mind your stuff just
before and you’re simply too wonderful. I actually like what you possess received here,
certainly like what you are saying and the
method by which wherein you will be saying it.
You might be making it entertaining and you still care for to
stay it sensible. I can not wait to read much more of your stuff.
This can be actually a tremendous site.
-
I do not even know how I ended up here, but I thought this post was good. I do not know who you are but certainly you are going to a famous blogger if you are not already 😉 Cheers!|


text:
Nta wamenye Imana ukwiye kwitotombera ubutayu anyuzwamo.
Ubusanzwe ubutayu ni ahantu humye cyane hataba amazi, nta byatsi wahabona, hahora umuyaga, ndetse harashyuha cyane. Muri aka gace k’ubutayu kuhaba ntibyoroshye, niyo mpamvu usanga hadatuwe, iyo bibaye ngombwa ko umuntu anyura mu butayu, bimubasaba kwizigamira amazi menshi, kuko mu nzira aba atizeye ko azayabona, byumvikane ko ababutuyemo bo ari ikibazo gikomeye, ndetse umuntu uhageze bwa mbere atitonze ashobora kubugwamo, ubu butayu rero mu buryo bw’umwuka bugereranwa n’ubuzima bugoye umuntu yinjiramo akageragezwa, akajyanwa hirya no hino nabwo, ariko turagirwa inama ko nta muntu ukwiye kwitotombera Imana abitewe n’ubutayu anyuzemo.
Ijambo ry’Imana ritwereka bamwe mubabaye intwari zo kwizera mugihe cya cyera, bagiye banyura mu bikomeye twagereranya n’ubutayu, ndetse ku buryo kuri ubu dukwiye kubigiraho byinshi..Urugero rwa Mbere ni Yobu, yari umukiranutsi yubaha Imana, ariko nawe ubutayu yabunyujijwemo. Iyo dusomye Yobu1:1-20 dusangamo koYobu yari akomeye, ari umukiranutsi ariko umunsi umwe, satani ahinyura ubukiranutsi bwe, maze abwira Uwiteka ko impamvu Yobu ayubaha ari uko Imana imurinda we n’inzu ye n’ibyo atunze byose. Uwiteka asubiza satani ati: Dore ibyo atunze byose biri mu maboko yawe, keretse we ubwe we kumuramburaho ukuboko kwawe”. Imana yemerera satani kunyaga Yobu no kumunyaga ibyo atunze byose.
Muri ibyo byose, Yobu ntago yinubye yakomeje gushima Imana, n’ubwo nta kintu na kimwe yari asigaranye, umubiri nawo ntiwari umworoheye, inshuti zari zamuvuyeho ariko ntiyareka Imana.Yobu1:21-22 tubona ko yavuze amagambo akomeye ati : “Navuye mu nda ya mama nambaye ubusa, nzasubira mu nda y’isi nta cyo nambaye. Uwiteka ni we wabimpaye kdi Uwiteka ni we ubintwaye, izina ry’Uwiteka rishimwe”. Aha rero ubu buzima Yobu yanyuzemo uwavuga ko ari inzira y’ubutayu ntiyaba yibeshye, kandi kuko Imana ariyo yatumye abinyuramo, udafite kwizera guhamye rero ntiwabura kuyishinja kugutererana, ariko Yobu aratwigisha ikintu gikomeye cyo kudahinyura kwera kw’Imana, kuko Imana atari umugome ngo iduhime , ahubwo atwereka ko dukwiye kwihangana tukagirira Imana icyizere.
Bene data nta kintu na kimwe gikwiye gutuma witotombera Imana, ni ukuri ibibazo bibaho bikakugora, kubura akazi burababaza ukumva urihebye ukajya utekereza ko Imana yakwibagiwe cyamgwa itakumva, ariko rwose Imana irakumva, humura ihangane uyigumeho, ku iherezo bizaba byiza. Akazi kabi baguhemba intica ntikize nyamara bakagukoresha cyane ndetse umukoresha wawe yirirwa akubwira nabi kandi ukorera Imana, ukibaza impamvu ibyo bintu bikubaho, humura tumbira Imana ihangane ubwo butayu izaburangiza neza. Hari n’igihe uba ufite akazi ejo bakaba barakwirukanye, ubucuruzi bwawe ntibukigenda, ibyo bituma witotombera Imana, erega naho umutini utatoha n’inzabibu ntizere imbuto, bagahingira ubusa imyerayo n’imirima ntiyere imyaka, n’intama zigashira mu rugo n’amashyo akabura mu biraro, nta gikwiye kutubuza kwishima , nkanezererwa mu Mana y’agakiza kanjye (Habakuki 3:17-18).
Shaduraka, Meshake na Bedenego bari barasobanukiwe Imana bizeye, maze baterwa ubwoba ngo barajugumywa mu itanura ariko kuribo ntibakangwa nabyo ahubwo bahamya bagira bati “Imana yacu dukorera ibasha kudukiza mu itanura ry’umuriro ugurumana, kandi izadukiza ukuboko kwawe nyagasani ariko naho itadukiza, nyagasani umenye ko tutari bukorere Imana zawe, habe no kuramya icyo gishushanyo cy’izahabu wakoze Daniyeli 3:17-18.
Mwene data sinzi ibyo urimo kunyuramamo ubu, ariko wicika intege ngo utangire kwivovotera Imana byose biri mu kuboko kwayo kandi muri byose duhore dushima.
Ev KAGAMBIRWA Claudine


text:
Amateka ya chorale Itabaza yo ku mudugudu wa Taba, paruwasi ya Taba ADEPR
Itabaza yavutse mu 1997, itangirira ku Mudugudu wa Taba ari naho ikorera umurimo w’Imana kugeza uyu munsi. Yatangijwe n’abaririmbyi 18 bari bagizwe ahanini naba kadogo bigaga mu Kigo cya ESO/Butare. Abaririmbyi bagiye biyongera kugeza ubu Chorale Itabaza igizwe n’abaririmbyi 84 harimo abagabo, abagore, abasore n’inkumi.
Intego ya Chorale Itabaza ni ukwamamaza ubutumwa bwiza bwa Yesu Kristo mu Gihugu cy’u Rwanda no mu Mahanga.
Mu gihugu Chorale Itabaza imaze gukora ingendo nyinshi mu Gihugu cy’u Rwanda mu Ntara zitandukanye harimo icyahoze ari Intara za Butare, Gikongoro, Cyangugu, Gitarama, Ruhengeri, Byumba, Kibungo n’Umujyi wa Kigali. Uretse Ruhengeri, Byumba na Kibungo yahakoreye inshuro imwe imwe, ahandi hose Chorale Itabaza yahakoreye ingendo z’ivugabutumwa nyinshi.
Mu mwaka w’1999 Chorale Itabaza yakoze urugendo rwayo rwa mbere rw’ivugabutumwa mu Gihugu cy’u Burundi muri Province ya Ngozi ahitwa Gashikanwa, Nyaruntama. Muri iryo vugabutumwa Imana yashyigikiye umurimo wayo ku buryo hihannye agasaga 500. Mu mwaka wa 2011, nanone Chorale Itabaza yakoze urugendo rw’ivugabutumwa mu Gihugu cya Kongo, mu Mujyi wa Bukavu, aha naho yahagiriye igihe byiza cyane. B. Album Chorale Itabaza imaze gusohora Mu mwaka w’1999: yasohoye album audio ya mbere yitwa NI IKI NTABAKOREYE igizwe n’indirimbo cumi (10) yakorewe muri studio ya ADEPR; Mu mwaka wa 2007: yasohoye album audio ya kabiri yitwa RIRARASHE igizwe nayo n’indirimbo cumi (10)yakorewe muri Kilulu Production ; muri 2010 isohora DVD yayo yakozwe na Appolo. Muri 2010: yasohoye Album audio ya gatatu yitwa INTSINZI igizwe nanone n’indirimbo cumi (10) yakozwe na Aaron; muri 2013 isohoye DVD yayo yakozwe na Appolo.
Ibindi bikorwa Chorale Itabaza ikora yita ku bikorwa by’urukundo harimo gufashanya hagati y’abayigize ndetse no gufasha abandi bafite ibibazo binyuranye. Ingero: gusura impfubyi, gufasaha abatishoboye no gutabara abagize ibyago.
Ubuyobozi bwa Chorale Hashingiwe ku mabwiriza y’Itorero rya Pantekote mu Rwanda ADEPR Chorale Itabaza ifite Komite iyiyobora igizwe na President, Vice-President wa mbere, Vice-President wa kabiri ari nawe mutoza w’indirimbo, Umubitsi, Umwanditsi n’abajyanama batandatu bose hamwe ni cumi n’umwe.
Ngayo Amateka.


text:
Ese amaso yawe yari yakwereka ibyiza?reba aya mafoto meza ahebuje ushobora kwifuza kuhagera mbere y’uko uva ku isi— April 4, 2018
Hari abantu ku isi batarareba ko hari ibyiza bihebuje ariko urebye aya mafoto meza ahebuje wamenya ko hari byinshi byiza utarabona.Ihere ijisho urebe amafoto y’ahantu heza ushobora kwifuza kuzahagera umunsi umwe.mbere y’uko uva ku isi .
Ibaze wifotoreje ahantu nk’aha
Ahantu nkaha abantu benshi barahakunda umuhanda unyura mu musozi hasi ugahinguka inyuma
Ubu n’uburyo bwo gutwara abagenzi banyuze mu kirere ariko mu bihugu byakize


text:
Nk’uko tubikesha itangazo ryo kubika ryatanzwe n’umwepiskopi wa Diyosezi ya Butare, Nyakwigendera Padiri Libere Kambanda, witabye Imana mu gitondo cyo ku wa 2 tariki ya 17/04/2018, azize impanuka y’Imodoka (yabere i Kirengeri ho mu Murenge wa Byimana, ndlr), azashyingurwa kuri uyu wa 4 tariki ya 19/04/2018. Imihango yo kumusezeraho izatangira 09h30 za mu gitondo muri Cathedrale ya Butare ikurikirwe n’igitambo cy’Ukaristiya cyo kumuhekereza 11H00.
Imana imwakire mu bayo kandi imwiyereke iteka.
JMV Uwitonze, DOCICO


text:
UBUTUMWA BW’IJISHO RYA RUBANDA BUGENEWE IMPUNZI Z’ABANYARWANDA AHO ZIRI HOSE KU ISI.
- Views 2982
N’ubwo dukunze kubaburira tunabagira inama bamwe bakazumva abandi bakavunira ibiti mu matwi, reka dusubize amaso inyuma turebere hamwe amayeri amwe n’amwe umwanzi akunze gukoresha ngo yigarurire imitima y’impunzi ndetse zimwe azivugane.
Mu minsi ishize twababwiye uko abakozi ba FPR bari gucengera imiryango y’impunzi bakayishakaho ubucuti ariko bagashirwa bayisenyuye. Twababwiye ukuntu hari gahunda yo kuzana inkumi mu Rwanda ziba zaratojwe ubugome, bakaza kuzishyingira abasore b’impunzi mu rwego rwo gucengera sosiyete y’impunzi, bakongera bagafata abasore babo batojwe ubwicanyi bagashaka uburyo bashyingiranwa n’abakobwa b’impunzi abo babashukisha agafaranga.
Reka rero twongere tubibutse amayeri umwanzi ari gukoresha aho aba ashaka kumenya akabarimo. Ubu hagezweho gahunda yo gukoresha inzira y’ubuhunzi, aho usanga abakozi ba sekibi baza babeshya ngo bahunze kagame, si ukumusebya bakiva inyuma. Aba muzababwirwa n’uko baba bifatiye abantu,babatera igipindi babeshya ko bahunze bakanavuga ubutetsi bwa Kagame ayica inka kuko baba bazi ko abahutu aribyo bashaka kumva.
Aba bantu muzasanga amakuru menshi y’ikambere bayazi, bayakubwira nawe si ukwivamo kakahava. Bamwe bazaza babeshya ko batorokesha abantu, si ukubizera mukiva inyuma. Hari nabaza bafite ibikomere mukabagirira impuhwe sinakubwira. Aba bantu bafite amayeri menshi tuzagenda tuyaganiraho buhoro buhoro.
Ijisho rya Rubanda rero riherutse gukora iperereza mu gihugu kimwe cyo muri Afrika aho ubu bugizi bwa nabi bumaze gushinga imizi, aho abicanyi bivuganye umugabo, bakaba barakoresheje uwo yitaga Cherie we. Uyu mugabo tutari buvuge amazina kuko tugicukumbura iby’urupfu rwe, ari muri bamwe baguye mu mutego yiyambura ubushwambagara, ajya kurambagiza rwihishwa atagishje inama abakuru ,yikozaga mu rwa Gasabo ashukwa n’ikimero cya nyiramariza wanjye, si ukumira amalitiro karahava. Yataye gakondo yirukira akateye gusa nyuma byamubyariye urupfu rubi. Uyu mwana w’umuhutu yagiye ahindurwa na Nyiramariza bashakanye kuburyo bari basigaye barebana isesemi izindi impunzi.
Dusubiye inyuma gato, nyamugabo akimushaka yabanje kumuhisha bagenzi be hafi amezi atanu yose . Ubanza haricyo yishishaga. Nyuma rero nyamugore yaje kumwoza ubwonko karahava, nyuma aza guhabwa ikiraka bimwe byateye byo gukwirakwiza utuzi muri bene sebahinzi. Uyu mugabo ikiraka cyaje kumunanira bimutera ubwoba cyane ashaka uburyo yava muri Afrika gusa ntibyamuhiriye kuko yaje kwivuganwa bucya Noheli iba. Bikavugwa ho byanze bikunze byagizwemo uruhare n’abamuri hafi.
Uti byagenze bite?
Mbere y’uko nyakwigendera atabaruka, abo baherukanaga bavuga ko atari atuje nka mbere. Biranavugwa ko mbere y’uko ahitanwa,camera zacungaga umutekano waho yakoreraga babanje kuzizimya nyirubwite atabizi, hakaba hibazwa uwaba yarazizimije bigatera kwibaza byinshi kuko ntabwo ibi byakorwa n’umuntu uvuye hanze cyane cyane ko izo Camero atazigeraho ntawe umubonye.
Ijoro bamurasiyemo ngo umudamu we, yari yaje n’imodoka ye. Ni ukuvuga buri were yari yazanye imodoka kandi bavuye mu rugo rumwe banagiye hamwe. Ibi bivuga iki? Abakurikiye ikiganiro umudamu w’uwo mugabo yahaye television yo muri icyo gihugu ngo byabateye kwibaza. Uyu mudamu ngo aho yavuze ko abicanyi ubwo bari bamaze kumurasa isasu rya mbere mu mugongo, ngo umudamu yasohotse yiruka kandi abo barashi bamubona ntibamukurikire cyangwa ngo batekereze ko yaba agiye gutabaza, ahubwo ngo abicanyi barushijeho kumva bisanzuye banakurikirana uyu mugabo bamusanga aho yari yikinze bamurasa irya kabiri ariryo ryaje kumwica ageze ku bitaro.
Ijisho rya Rubanda ryakomeje kumva hirya no hino cyane ahahurira abantu nko mu tubari no mu nsengero abantu bakomeza gukemanga umufasha wa nyakwigendera.
Umukecuru umwe twahuriye ku rusengero aho mu murwa mukuru yaratubwiye, ati ariko mwo gacwa mwe, mwabonye aho umuntu apfusha umuntu ntanagaragaze agahinda koko? Ati wabonaga nyamugore ntacyo bimubwiye. Ati yewe n’benegihgu babyibajijeho dore ko mumuco wa muntu iyo ubuze uwawe katajya kabura nkanswe abantu bari bakiri bato. Ngo bari bafitanye abana babiri gusa.
Undi muntu twahuriye mu kabari gakunze kuba karimo impunzi yaratubwiye ati: “Baramwishe, iriya miturirwa ye niyo igiye kuba ibagiro, ati ntacyo bazaba bikanga”. Hari undi mugabo twahuriye aho barangurira imigati mu gitondo ,aratubwira ati: “Nibabarase nibo babizanira, ati uriya nyamuhungu twaragokanye mu mashyamba, amaze kugira agafaranga ntiyari akitwikoza da, yungamo nagahinda kenshi ati dore ni kuriya abicanyi ba kagame bagiye kutumaraho kamwe kamwe”.
Hari undi muntu twahuriye ku biro bijejwe impunzi aratubwira ati; “Kagame azi imitwe, ati buriya ririya ni igerageza yakoraga ngo are be icyo impunzi zivuga, ati yasanze zisinziriye habe no gutabaza ibihugu byazakiriye ngo basobanure akarengane.” Mu kiniga cyinshi yagize ati: “Impunzi zibagirwa vuba,ati sha n’aka kanya koko biyibagije ibiherutse kubabaho ubwo basenyerwaga bagasahurwa utwabo, none reba batangiye kubarobaroba bakinumira.”
Hari undi musore twapfubiranye ari kunyonga igare yaratubwiye ati buriya abicanyi bari kureba uburyo leta icumbikiye izi impunzi iza kubyitwaramo, ati basanze rero nta gatege ishyiramo mu guhangana n’aba bishi, yagize ati ahubwo mwitege akagiye gukurikira, ati impunzi nitutihagararaho inkotanyi ziratumara. Naramubajije nti ariko ko mbona usa n’umuntu w’injijuke, arambwira ati sha ubu ndayapfanye, ati agatsiko se ibyo by’amashuri wabirisha he, ati ubu nyine twaje kwangara nta kundi, arongera ati mu kwishongora kwazo no kuyobya uburari buriya urupfu rw’uyu mugabo baraje barugereke ku impunzi bene wabo ko arizo zimaze kumuhitana. Uyu musore yarongeye ati “sha ziriya nazibayemo amayeri yazo amenshi turayazi, ati baratekinika bagakabya.”
Ijisho rya Rubanda rero rikaba rikomeza ribagira inama ko umwanzi atajya agoheka, ko imitego ari myinshi kandi ko urubyiruko ari mwe cyane cyane mubwirwa. Niba mwifuza kurushinga, nimwegere abakuru mwoye guhubuka, mwitwarwa n’irari ry’isi. Impunzi muri rusange bamwe mwirindire umutekano wanyu, muraburirwa, mube maso cyane ahateranira abantu nko mu minsi mikuru mwitonde mucunge hatagira ubaca murihumye agakora ishyano. Mwikwirara ngo muhugire mu mitungo mwibuke ko iri iwabandi, mutekereze gakondo nyabuna ejo mutazabura byose ngo Ijisho rya Rubanda ntiryababwiye.
Dusoje twongera kubifuriza umwaka mwiza, uyu mwaka uzatubere uwo gusubira ku butaka bw’isezerano. Mutwihanganire kuba tutababwiye aho ubu bwicanyi bwabereye kuko iperereza rigikomeza, nirirangira tuzababwira inkuru irambuye n’abantu bakekwa babigizemo uruhare, bamwe bakaba bihishe mu nkambi tutari butangaze kumvo z’iperereza, dore ko iyo nkambi imaze kuba indiri y’abicanyi, aho impunzi z’abahutu birirwa bazicira mu maso. Turangije tubibutsa ko mugomba guhaguruka mukirengera kuko nta wundi wabituberamo uretse twe ubwacu kuko Umucunguzi ni Rubanda.
Ijisho rya Rubanda,
Uwarokotse agafuni
2 Responses to UBUTUMWA BW’IJISHO RYA RUBANDA BUGENEWE IMPUNZI Z’ABANYARWANDA AHO ZIRI HOSE KU ISI.
-
Urakoze cyane kutuburira, wenda izi nama itugiriye hari uwo zizafasha.
Ubwo bwicanyi nimubugeze kuri police y’ibihugu mucumbitsemo kandi mubasobanurire itekinika rya FPR-Kagame uko riteye.
Imana Iturinde umwanzi wu Rwanda n’abanyarwanda ari we Sekibi Kagame.
Umwaka mwiza kuri twese, umwaka w’agahenge ku banyarwanda aho bari hose.
-
Uwarokotse agafuni,
komera cyane, Urakoze kuriyi nkuru utugejejeho ariko nagirango nkwibutse Uzahore wibuka ko warokose agafuni, ntuzigera wibagirwa. Uko niko nahoraga nibutsa Rugero Romeo twabuze tukimukunda kandi twaburiye irengero washutswe nabagambanyi bakorera inkotanyi babahutu. Amayeli yinkotanyi nimeshi cyane ariko gukoresha abahutu ndetse bimpunzi bigiye kugarika ingogo beshi bimpunzi ntibazarokoka aya mayeli yinyenzi. Nibyo koko abantu biyita impunzi ngo ko bahunze kagome ntabwo ari bose, twagombye kumenyana twese abantu twahunze rugikubita, abantu twahuye nakaga mu mashyamba ya Congo byumwihariko tugomba kumenyana aho turi hose kwisi, tugafatana mumugongo, tugafata ingamba, tukirwanaho muburyo bwose bushoboka, tukurinda kandi tukarinda nabacu bose. Abarozi babanyarwanda ni beshi cyane biyita impunzi, mbese ubwicanyi bukora no bwishi kandi bitandukanye baba batumwe ninkotanyi.


text:
Welcome to Inyabutatu
MUGIRE NOHELI NZIZA
- 13 March 2015
- Editorial/Ubwanditsi
Posted: 2014-12-25
Source: Ihuriro ry'Inyabutatu - RPRK
Ref: INYABUTATU/RPRK/2014
Taliki 19 Ukuboza 2014
Banyarwanda,
Banyarwandakazi,
Turabifuriza Noheli Nziza y'umwaka wa 2014!
Umwana w’Imana azavukire mu mitima yanyu. Umwana w'Imana akunda abafite umutima umufitiye inyota nyinshi, umushakashakana umuhate udacogora,uhora wicisha bugufi muri byose kugirango urusheho kunezeza Umwami w’Abami wemeye kuvukira mu kiraro cy’amatungo, akoza ibirenge by’intumwa ze, akatwigisha gukundana nk’uko yadukunze, agapfira ku musaraba yambaye ubusa bwa buri buri aho rubanda nyamwinshi yaje kumushungera no kumushinyagurira.
Imana ni urukundo pe! K’ubw’ubuntu bwayo n’urukundo rwayo, mwese ibagirire neza kandi izabagororere kubona uruhanga rwayo rubengerana.
Imigisha y'Imana ibanyagire nk'imvura y'amahindu.
Ubuyobozi bw’Ihuriro ry’Inyabutatu-RPRK
(Rwandan Protocol for a Rwandan Kingdom)
Joseph Mutarambirwa
Umuyobozi mukuru (Chairman)
Ihuriro ry'Inyabutatu - RPRK


text:
Ubwo bumenyi babwunguka binyuze mu mahugurwa bategurirwa n’umuryango uharanira uburenganzira bw’ibanze bwa muntu RCN Justice et Demoratie.
Uwo muryango ubahugura bari kumwe n’abanyamabanga nshingwabikorwa b’utugari, kuko bakorana umunsi ku wundi mu gukemura ibibazo by’abaturage.
Tariki 23 Kanama 2017, nibwo mu Karere ka Gicumbi hatangijwe icyiciro cya kabiri cy’amahugurwa ku bunzi n’abanyamabanga nshingwabikorwa b’utugari.
Bahuguwe ku byerekeranye n’amategeko y’ibanze, n’uko umwunzi akwiye kwitwara mu gukemura ikibazo umuturage aba yamugejejeho.
Muhizi Jean de Dieu, umwunzi wo mu Kagari ka Nyamabuye,Umurenge wa Byumba, avuga ko hari byinshi biteze muri aya mahugurwa ndetse banatangiye kungukiramo byinshi.
Agira ati “Ubu namaze kumenya uko ngomba kwitwara igihe umuturage aje atugana, kuko ntitugomba guhita duca imanza, ahubwo tugomba kubanza kubumvikanisha tubunga, byakwanga tukabona kugira indi myanzuro dufata.
Namenye ko ubu tutari abacamanza, ahubwo ko akazi kacu k’ibanze ari ukunga abaturage.”
Muhizi kimwe na bagenzi be bahamya ko nyuma y’ayo mahugurwa, akazi kabo kazarushaho gukorwa neza kuko hari ubumenyi bagenda bunguka batari bazi mbere.
Rwesandekwe Fidel,Umunyamabanga nshingwabikorwa w’Akagari ka Gisiza Umurenge wa Rukomo,umwe mu barimo gukurikirana ayo mahugurwa, avuga ko abunzi babafasha akazi gakomeye mu gukemura ibibazo by’abaturage.
Ati “Erega abaturage barabumva cyane, kuko nibo baba barabitoreye, ndetse baba banizera ubunyangamugayo bwabo. Usanga rero mu kabakemurira ibibazo, byoroha cyane kuruta twe uko tubyinjiramo.”
Umukozi wa Minisiteri y’ubutabera, Ngombaniro Tharcisse ukuriye urwego rwa MAJ mu Karere ka Gicumbi, avuga ko abunzi babafitiye icyizere gikomeye, ariko ngo iyo babonye amahugurwa nk’ayo y’ibanze birushaho.
Muhizi Aimable, umuyobozi w’Akarere ka Gicumbi wungirije ushinzwe ubukungu n’iterambere, yashimiye RCN Justice et democratie, uruhare igira mu guhuza abunzi n’inzego z’ibanze, kuko byongera imikoranire ihamye, bigatuma imanza zigana mu nkiko zigabanuka cyane.
Mu mpera za 2016, mu Karere ka Gicumbi, byagaragaraga ko abunzi bagabanije 80% by’imanza zajyanwaga mu nkiko kuko ubu ibibazo bikemurirwa mu bunzi.


text:
Ubuhamya bwa Esther IKIREZI Imana yarinze afite amezi 8, nyuma imukorera ubukwe ari impfubyi (Igice 5)
Muri iki gice cya gatanu , tugiye kumva uko Esther ageze mu mwaka wa kabiri segonderi yatekereje kwiyahura akoresheje umuti wica imbeba ariko Imana igakinga ukuboko. Nyuma ikaza kumwubakira urugo.
Mu gatabo ku mugenzi, Mukirisito na Byiringiro bahuye n’Igihanda , kibabaza uwabagejeje mu mwanya wacyo , cyarabafashe kirabakingirana kibazanira ibintu bitatu ku meza: Inkota, Umugozi n’uburozi bwa acide mu icupa, ntabwo cyabagaburiraga kandi icyo gikombe cyaguyemo abantu benshi cyane. Gihanda yaraje ababwirako umugore witwa Mwizera buke ari we wamwunguye ubwenge bwokubazanira uburozi,inkota n’umugozi kugirango nihagira urambirwa umubabaro yiyahure. Aha hantu ni hamwe umukirirsito agera amaze imyaka myinshi kandi akijijwe yahura n’ibyago ukumva yakwiyahura. aho hantu ni hamwe twumva umuririmbyi, umuhanuzi, umuvugabutumwa yiyahuye, aba yahuye n’ibigeragezo agahingukira mu mwanya w’igihanda kikamuzanira inkota, uburozi n’umugozi nawe agahita yiyahura. Iyo umuntu ageze aha nta byiringiro aba agifite. Nanjye icyo gikombe nakigezemo ubwo naringeze mu mwaka wa kabiri segonderi narimfite ubwenge mu ishuri ariko ntawansuraga, nubwo natahaga muri rwa rugo nigeze kuvuga nabayemo rukomeye ntabwo bigeze bansura, sinatahaga hagire umbaza indangamanota.
Natekereje ku buzima bwanjye bw’ejo hazaza ndeba nubwo nanyuzemo, ndeba nubwo ndimo nsanga nta kerekezo mfite byanteye gufata umwanzuro njya kugura umuti wica imbeba ahantu hitwa I Kibangu mu isoko (Icyo gihe narindi ku ishuri secondaire), naraje uwo muti ndawukoroga ndawunywa. Ibyo byabaye nkijijwe kandi ndi umuririmbyi,narimfite amasezerano y’Imana, ariko nta byiringiro narimfite iteka iyo umukirisito asenga ntabyiringiro byo mu mutima afite araneshwa. Nanyweye umuti maze iminsi ntarya , nari nariyikishije inzara kugirango ninywa umuti uzahite unyica, nanyweye umuti uranuka ahantu hose muri dorotwari(Dorotoire), banzaniye amata nanga kuyanywa ariko bankubise urushyi njya nakemera kubumbura umunwa ndanywa, byarangiye banjyanye kuri centre de santé I Kibangu. Njyezeyo bahise banyohereza ku bitaro bwa Kabgayi ndi muri koma, namaze iminsi itanu muri koma ndapfa, haza umupadiri ababuzako banjyana muri Moruge, abasabako bandekera aho ndyamye, nabwo namaze imnsi itanu ndyamye aho ariko ubwo nari muri koma haje umugabo wambaye ibyumweru arambwirango ni njyewe Yesu wagucunguye, amfata ukuboko anjyana ahantu hari amasikariye tuyarangije anyereka urwobo arambwira ngo uru rwobo rwaguyemo abantu benshi ariko nkurinze kurugwamo ndamubwira ngo kuki undinze kurugwamo kandi gupfa bindutiye kubaho , ambwirako atatuma mpfa kuko Atari cyo gihe. Yongeye anyereka umuriro nabwo ambwirako andinze kuwugwamo, ambwirako yansenzeranyije ubugingo, ambwirako nzamukorera mu Rwanda no mu mahanga, amaze kumbwira ibyo yarambwiye ngo nsubireyo mpita nkanguka mva muri koma ndebye ku isaha mbona ni saa tanu z’amanywa, sinavugaga baje kunyohereza CHUK biranga sinavuga bambwirako ntazongera kuvuga, nasubiye ku ishuri niga ntavuga.
Hashize icyumweru ,njyeze ku ishuri , ubwo narindyamye nabwo narose mbona wamugabo wambaye ikanzu yera ambwirako aje kunsubiza kuvuga, kuko nzamuvugira. Arambwira ngo ntabwo ajya akiranirwa yibagirwe imirimo, yankoze mu kanwa ankozamo intoki ebyiri arambwirango ansubije kuvuga. Nabyutse mu gitondo ndedemanga ntibyatinze nongeye kuvuga neza. Nakomeje kwiga ngera mu wa gatatu nkiba mu ngo z’abantu ariko ngeze mu wa kane byabaye ngombwa ko mva mungo z’abantu, nanjye numvaga maze kubihaga kuko ahenshi byibura 80% nafashwe nabi naho nka 20% nibo bamfashe neza. Ndimo nsenga ahantu kabeza ya Kanombe nibwo Imana yambwiyeko impaye umuterenkunga, uzajya anyishyurira inzu , Imana imbwirako nzava muri iyo nzu ngiye mu rugo rwanjye. Ntibyatinze muri iyo minsi menyana n’umu mama w’umukatorika mubwiriza ubutumwa, mubwira ibintu Imana imbwiye ariko agira amatsiko yo kumenya ubuzima mbamo, amaze kubumenya arambwirango nshake inzu azajya ayishyura. Nashatse inzu hafi y’urusengero rwa Muhima, arangije ampa amafaranga ngura ibikoresho byose bikenewe navugango aho hantu niho naryamye ndasinzira . Najyaga ku ishuri nkazafungura ngarutse. Aho hantu narahabaye niga muwa gatanu no mu wa gatandatu mba aho ngeze muwa gatandatu segonderi nibwo namenyanye n’umugabo wanjye.
Natangiye kwitegura ubukwe mfite imyaka cumi n’umunani , kubera nta myaka narimfite y’ubukure nashatse ibyangongwa birangora ariko hamwe n’Imana iranshyigikira ndabibona. Najyaga nsenga Imana ikambwirako izantuza mu nkengero z’umujyi, nkibaza uburyo bizagenda ikambwirako nzahaba igihe gitoya. Irambwirango nimara kuhatura impa ikimenyetso cy’uko Uwiteka afite amazu, ntabwo nabyumvanga, nubundi iyo umuntu ashonje biragoye kumubwirako azashira inzara, Iyo umuntu arira biragoye kumubwirako azaseka ,iyo umuntu akennye bigoye kumubwirako azakira agakoresha smart card kuri bank, iyo umuntu ari umushomeri bigoye kumubwirako Imana izamuha ibiro akabyicaramo. Najyaga mbwira Imana ngo izamfashe umuhungu uzandambagiza bwa mbere ariwe tuzabana, abandi bahungu barabigerageje biranga, umugabo wanjye yaje kuza kundambagiza birakunda nsanga atuye mu nkengero z’umujyi yasengeraga ku Kiruhura, njye ngasengera ku Muhima. Twaje kumenyana mubwirako nta muryango ngira, mubwirako azankwa inkwano nyinshi kugirango izamfashe. Nigeze nshaka kumwanga mvuye kumusura kubera ahantu nasanze atuye hari mu nkengero z’umujyi ariko sinahishimiye ariko ngiye gusenga Imana irambwirango uriya niwe mugabo wawe , niwe uzakubohora mu murimo wanjye, ndamuhamagara ndamubwirango nta kibazo dukomeze umushinga w’ubukwe.
Twatangiye umushinga w’ubukwe kuko Imana yari imbwiyeko aricyo gihe cyo kubaka urugo ariko abantu bari bampanze amaso bibaza uko bizagenda. Ngarutse inyuma gato nkiba muri yanzu yanjye ku Muhima Imana yaransanze irambwirango niba narababariye abahutu njye mbagemurira, najyaga mbwira abantu ko nababariye ariko nari ntaratera intambwe ngo ngire icyo nkora kibigaragaza. Nashatse ikibari rero ngemurira abantu muri 1930 mu gihe kingana n’umwaka n’igice nkiba muri ya nzu ku Muhima. Hari umumama wabanyeretse ndabamenya nkazajya mbagemurira, nagemuriye abantu batandatu ariko nabo ntibari bazi impamvu mbagemurira. Imana ibona ko nateye intambwe yo kubabarira bukeye irambwirango njye mbwira abantu bave mu moko, ko ubuhutu n’ubututsi ntawe bizajyana mu ijuru. Njyeze mu gihe cyo gukora ubukwe abantu barantereranye kuko babonaga nzabarushya kubera ndi impfubyi , ahantu nari narandikishije kuri invitation ko nahahagurukira siho nahagurukiye, nahagurukiye ahantu hantunguye ku muntu twari tumaze igihe gito tumenyanye ariko nawe aza mu mugambi w’Imana kugirango isohoze ibyo yavuze. Igihe cyarageze nkora ubukwe abantu baratungurwa natahanye amajyambere nguze miliyoni imwe n’ibiceri Magana atatu. Ubu maze imyaka itandatu mu rugo ariko ibyo bintu ndacyabifite. Ndibuka mbura icyumweru nkore ubukwe nagiye gusenga mu Gatsata , Imana irambwirango ifite inzira ziruta imyenda ya supaneti kandi Imana yajyaga imbwirako ari se w’impfubyi. Ndagirango mbwire abantu ko Imana ifite inzira nyinshi kandi inzira izacamo ije kugutabara siyo izanyura ije kuntabara, Buri muntu wese afite inzira Imana izacamo ije kumutabara. Najyeze mu muryango nshatsemo ntibanyishimira kubera nari impfubyi, ntazabyara hagire uza kumpemba, ntazabyara ngire unsure kwa muganga birabagora nabyo biba urugamba ariko Imana ikomeza kubana na njye.
Imana yajyaga imbwira ngo izampa umuryango, izampa ababyeyi ni ukuri Imana yarabikoze inyibagiza ubupfubyi ,ubu ndabyara nkabona abantu baza kumpemba Nubwo mu muryango nashatse batabikora ariko haza abandi bansura kwa muganga bakampemba. Sinkibaza cya kibazo uyu munsi kivugango mbese mpfuye ni nde wanshyingura. Mu nzu y’Imana haba umuryango , ku mpfubyi n’abapfakazi mu nzu y’Imana hari uburuhukiro. Mu nzu y’Imana hari ifeza , hari izahabu hari byose twifuza. Yesaya yaravuzengo ugushikamishijeho umutima uzamurinda abe amahoro masa. Iyo ushikamishije umutima ku Mana irakurinda muri byose. Hari ingingo irengera impfubyi, abapfakazi n’abatagira shinge na rugero , izo ngingo zose ziva ku Mana.
Ndashima Imana yampaye umugabo kandi twumvikana, ikampa abana ubu mfite abana babiri kandi ubu yampaye aho kuba ubu sinkodesha ndatuye, Imana ni byose.


text:
UBUTUMWA UMUBYEYI BIKIRA MARIYA YAHAYE BYISHIMO TARIKI YA 27/7/2008
Umubyeyi Bikira Mariya yaje ababaye cyane, atishimye ari mu rumuri rwinshi cyane, ntabona icyo ndugereranya narwo. Nuko aranyitegereza aransuhuza.
B.M.: Ati “uraho mwana wanjye. Ukomeje kwihanganira ibigerarezo byose uhura nabyo”?.
BY: Uraho Mama.
B.M: Umeze ute?
BY: Mama, meze neza gahoro, nawe urabibona.
B.M: Mwana wanjye, ihangane. Urugamba uriho rurakomeye, ariko uzarutsinda. Mwana wanjye, komeza usenge ubutaretsa. Usaba kandi usabira hirya no hino muri kino Gihugu, abari kurengana. Kuko, ndabona amarira menshi muri kino Gihugu. Abana banjye barababaye.
Nongeye kubisubiramo: Igihe cyo kubahorera kirageze. Kuko, hari n’abandi bana banjye benshi bari inyuma y’igihugu, nabo ngiye kubatiza imbaraga batahe nk’uko namwe nazibahaye. Bana banjye b’Abanyarwanda, nabahaye Igihugu. Umwana wanjye abicaza ku ntebe. Ariko kugeza ubu, mwibagiwe uwayibicajeho uwariwe. Igihe kirageze rero cyo kuyibavanaho. Kuko agiye kubahanantura n’ibyanyu byose.
Ubu butumwa, ntabwo ari bushya. Musanzwe mubuzi. Mubyo twababwiye byose, nta na kimwe cyahindutse. Ntako ntagize rero. Nimureke ibyavuzwe bisohore. Kuko, abana banjye bari kurengana hirya no hino, ni benshi. Abari kurigiswa ni benshi. Abari kuborera mu nzu y’imbohe ni benshi. Abari guhunga igihugi, ari mwe bazira mwe bategetsi, ni benshi.
Igihe kirageze rero, ngo Umwana wanjye ahorere abana be. Kuko, ntacyo tutabakoreye. Twababuriye amanywa n’ijoro, mwanga kumva. Iyo mvuze, nsa n’aho mvuze ngo mukomereze aho?
Mwana wanjye, ongera unsuhurize abana banjye bose. Uti nimugire amahoro kandi mugwize andi. Urukundo rwanjye rubasakaremo. Bana banjye, nkomeje kubasura kuko mbakunda. Bana banjye, nk’uko nabasezeranyije ko ntazabasiga mumeze nk’imfubyi, niko bimeze.
Mwe mwumva ibyo mbabwira, mujye mumenya ko buri gihe cyose turi kumwe. Mwana wanjye nawe, ihangane ntucike intege. Umenye ko nkuri iruhande kandi ko imbaraga ukoresha aritwe tuziguha.
BY: Mama, murakoze. Ariko mbere y’uko ukomeza kugira icyo utubwira, utubabarire ibicumuro byacu. Ubanze uturuhure imitima iremereye. Ubanze usubize imitima ya benshi mu nda.
B.M: Bana banjye, buri muntu atekereze ku mutima we, maze ashyitse umutima hamwe. Maze avuge ikiri ku mutima we. Ariko cyane cyane asaba yizera, kandi yumva ko icyo asaba gishoboka. Ariko cyane cyane yicisha bugufi, kugira ngo ashobore kwakira no kumva icyo agomba kumva, no kwakira icyo ari buhabwe. Ubwo ndabwira abana banjye bumva ibyo mvuga, kandi bakabishyira mu bikorwa.
Bana banjye, naje kubasura nk’uko duherukana ubushyize ndi kumwe n’Umwana wanjye, nababwiye byinshi. Umwana wanjye yababwiye byinshi. Ntacyo mutazi. Ubutumwa si bushya.Murabuzi.
Bana banjye, sinababwira ko mbabaye cyangwa nishimye. Sinababwira ko mbagaye kandi ndi Umubyeyi wanyu. Bana banjye, ndababaye. Ndababaye. Ndababaye kubera Igihugu cy’U Rwanda n’Abanyarwanda nabwiye uko bwije uko bukeye, none bakaba bagiye kurimbuka.
Bana banjye, mpora nza kubasura uko bwije n’uko bukeye. Nza mbakunze. Ariko, ibyo mbasaba ntimubikora, ahubwo mugaca intege n’abagombye kuzigira. Bana banjye, “umukobwa aba umwe agatukisha bose”. None rero bana banjye, uyu munsi ndagarutse kuko mbakunda. Bana banjye, mwanyise umunyabyaha atariko nitwa. Sinako nteye.
BY: Ariko Mama, rwose tugusabye imbabazi tubikuye ku mutima. Mama, wirengagize ibyo twaba twaragukoreye byose. Uzirikane ko turi abantu. Uzirikane ko udukunda, kandi ko turi abana bawe b’abanyabyaha. Wishime kuko tuba tugutegereje twishimye, kandi tugukumbuye. Wumve ko tugerageza, ariko imbaraga nke za muntu ziranga Mubyeyi. Kandi abagutuka, si twese. Hari abagerageza.
B.M: Bana banjye, uyu munsi wa none, ntabwo mbakura umutima. Ndagira ngo muri ino mibabaro mibi mugezemo muri kino gihe, buri muntu aho ari yisuzume, kandi yikosore. Si itegeko. Ni ubushake n’urukundo bya buri muntu.
Bana banjye, nongere mbabwire. Murugarijwe. Imvura y’amahindu igiye kubisukaho. Mugiye gutungurwa. Kandi narababwiye kuva kera. Narababuriye mwanga kumva. Nimureke ibyavuzwe byuzuzwe, kuko igihe kirageze. Ni iki nta kindi mutegereje. Mwakigezemo. Mbasubiriremo. Ubutumwa buri kugenda bugera ku ndunduro.
Mwana wanjye, ongera umbwirire abana banjye bose b’Abanyarwanda, ndetse n’abandi bose banyanyagiye mu bihugu binyuranye bumva ibyo tubabwira. Uti nimupfukame. Musenge kandi mushize ubwoba. Musabe cyane musabira Igihugu cyanyu, kuko kirugarijwe impande zose, kirikugenda kigana mu rwobo. Amakuba menshi akomeye akirimo. Kuko abana banjye benshi bagiye gushira bazira mwe bayobozi bategetsi. Impande zose z’igihugu ni amarira gusa.
Bana banjye, mubimenye: umwanzi yacyinjiyemo, mwamuhaye intebe, ubu muricaranye. Bana banjye, ubu muri mu bihe bya nyuma. Narabateguje. Ntawe uzatungurwa. Nariyiziye ubwanjye ndababwira mwanga kumva. Umwana wanjye nawe ubwe, yariyiziye kenshi mwanga kumwumva. Twabatumyeho intumwa n’abahanuzi. Nta n’imwe mwumvise. Noneho nimureke ibyavuzwe byuzuzwe.
Bana banjye, nguyu wa munsi nababwiye uraje. Kandi ubaguye gitumo muri gushaka amafaranga. Bana banjye, ibyo murundarunda byose, Umwana wanjye arabirimbuye, namwe atabasize kuko mwahohoteye ubwoko bwe. Murababuza epfo na ruguru. Ariko, igihe kirageze cyo kubahorera.
Narababwiye mwica amatwi yanyu. Ariko noneho, mugiye kubyumva mutagira n’ubibabwira. Mwana wanjye, bambwirire uti igihe kirageze ngo mukenere intumwa n’abahanuzi, kugira ngo babasobanurire ibyavuzwe byose ariko mutakibabona. Kuko mabwiwe kenshi, mwanga kumva abo tubatumyeho. Abenshi mwabagiriye nabi. Murabatoteza mugeza n’aho mubavuza amahiri. Niyo mpamvu Umwana wanjye agiye kubahana yihanukiriye kandi mugiye gutungurwa. Urugogwe rugiye kubikubita hejuru.
Si bwo bwa mbere nabibabwira. Ubu butumwa si bushyashya, Ndi kubasubiriramo. Umwana wanjye agiye kubahana. Mugiye kunyanyagira hirya no hino. Kandi ntimuzagira aho muhungira. Mugira ngo ibyo mukora byose simbibona. Nyamara ibyo mukora byose tubibona mbere y’uko mubitekereza. Kuko, mwese imitima yanyu ndayizi. Ndetse, n’umusatsi wanyu wo ku mutwe, ndawuzi.
Bana banjye uyu munsi ndi kubabwira. Uwumva yumve, kuko igihe kirabashiranye. Murakomeza kurenganya abana banjye, mubabuza epfo na ruguru. Ariko, mumenye ko igihe cyo kubahorera kigeze. Bana banjye, mugiye kuryozwa byinshi. Mwabimize bunguri, ariko mugiye kubiruka.
Umwana wanjye agiye kubahana. Kuko mutashatse kutwakira mu mitima yanyu, ngo mureke gukora ibibi mukora. Mwanga kwisubiraho. Ahubwo murakomeza kugirira nabi abana banjye. Ariko se bana banjye, Igihugu ni icyanyu? Oya. Uru Rwanda ni urwanjye n’Umwana wanjye. Turwicayemo. Ni twe tugiye kurwiyoborera Kuko twararubahaye rurabananira.
Bana banjye, aho muri, mwicare mutekereze. Murebe abana banjye benshi mukomeje kurengenya, mukomeje kugirira nabi. Ese bo, si ibiremwa by’Imana nka mwe?
Bana banjye, uwicishije inkota, nawe niyo agiye kwicishwa. Mubababaze. Ariko noneho igihe kirageze mugiye kubabazwa. Ndareba abana banjye bababaye muri kino gihugu cyanyu, nkarira adakama. Bana banjye nakomeje kubasaba urukundo hagati muri mwe mwanze kurumpa. Mukomeje kwica amatwi yanyu, ntimushaka kumva. Nyamara, mugiye kubishaka mutagira ubibabwira. Bana banjye mukomeje kuntera umugongo Njye n’Umwana wanjye. Ariko mugiye kubona. Uzi byinshi azabazwa byinshi. Uzi bike nawe, azabazwa bike.
Nongere mbabwire, kandi mpora mbibabwira, kandi narababwiye kuva kera: “Ubutumwa buri kugenda buba ubwa nyuma”. Uyu munsi ndababwira bike. Ariko mumenye ko nta gisigaye. Bana banjye nkunda kandi nzahora nkunda, ntimugire ngo ntabwo mwaburiwe. Mubimenye. Cya gihe nababwiye ni iki murimo, mugezemo. Ubutumwa bugeze ku ndunduro.
Mwana wanjye, nsezerera ku bana banjye bose. Uti ngaho. Mubane nanjye. Urukundo rwanjye rubakomeze. Ngaho, mugire amahoro kandi mugwize andi. Ngaho, ndagiye nzegaruka ubutaha.
Bana banjye, mbahaye umugisha. Ku izina ry’Imana Data na Mwana na Roho Mutagatifu. Amina. Bana banjye, ngaho. Murakoze murakagira Imana.
A découvrir aussi
- UBUTUMWA UMUBYEYI BIKIRA MARIYA YAHAYE BYISHIMO tariki ya 01/7/2008
- UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO TARIKI YA 7/7/2008
- UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO TARIKI YA 22/7/2008